text:
Chyeju hpring tsup ai Shaning Ningnan
- In Laika Ngau
- Last Updated on 06 September 2010
- By Sara Maran Hkun San
- Hits: 3640
Lai wa sai aten ni hpe bai myit yu yang Karai Kasang a makawp maga ai, lam woi madun ai, anhte a makau e arau nga ai lam hpe hkam sha nga ai. Daini du hkra asak hkrung nga lu ai ahkaw ahkang chyeju lu la ai lam gaw kaba la ai Karai Kasang a kaba la ai chyeju kumhpa rai nga ai. Anhte langai hkrai hta Karai Kasang a myit mada yaw shada ai lam kaba nga ai majaw rai nga ai.
Nang ngai hpe jahpu manu shadan ai majaw, anhte langai hkrai gaw manu dan ai ni rai nga ai.
Lai wa sai nhtoi ni hta galaw shut ai lam ni, sum mat ai lam ni, mai kaja ai lam ni, awngdang ai lam ni law law byin lai wa na sai. Gade yak hkak ai lam raitim tawt lai la lu sai, sharin la mai ai lam ni rai sai. Mai kaja ai hte awngdang ai lam ni a majaw mung Karai Kasang a hpung shingkang hpe mu lu sai. Kaning re ai wa mi raitim ya chyeju dum let shakawn kungdawn na lam sha rai sai. Ya 'Shaning Ningnan' hta ganing rai asak hkrung nna nhtio ni hpe lai wa lu na rai kun?
Shaning Ningnan hta anhte a asak hkrung lam a ahkyak madung tawn ai lam ni gaw hpa baw ni rai kun? Tinang ahkyak madung tawn ai lam gaw tinang a asak hkrung lam hpe awngdang rawt jat shangun ai zawn, hkrat sum ai lam mung byin pru wa nga ai.
1. Karai Kasang hpe kamsham hkrit hkungga ra aiTsa ban 21 gaw hpaji prat re majaw anhte shinggyim masha ni gaw hpaji hpe tam shakut ma ai, sharin hkaja nga ma ai. Hpaji atsawm n chye yang aprat gaw hpang hkrat mat na. Hpaji n chye ai wa gaw masha ni a hpang hkan, shangun ma shatai na re. Hpaji hta kung hpan yang she amyu rawt jat na, masha uhpawng bawngring na, madu tai lu na. Hpaji n chye yang masha uhpawng hte amyumasha yawng hpang hkrat mat na nga nna tsun shaja nga ai ten rai nga ai. Hpaji gaw yawng mayawng hta ahkyak dik re, madung nan re nga ma ai. Daini na ten hta jaw ai lam langai rai nga ai. Raitim tsepkawp jaw ai, teng man ai lam rai nga ai kun?
Lai wa sai 10 ning jan hta Pyin Oo Lwi (Me Myu) kaw jawng boarder tawn na kasha la kasha lahkawng a matu kanu yan kawa hkyen ma ai. Ma yan lahkawng hpe jawng laika shakut, laika ram shangun mayu ai majaw mung rai, boarder tawn ai ngu ai gaw ja gumhpraw grai ma ai majaw mung rai na re. Kanu gaw kasha yan hpe ga htet ai ''Ja gumhpraw mung law law jaw tawn ai re majaw, ma yan e laika hpe sha shakut mu yaw... Laban Shani nawku jawng pyi n sa ra ai, laika hpe sha shakut mu yaw'' ngu nna htet tawn ai.
Ma yan nau mung kanu htet ai ga hpe madat ma ai. Laban Shani nawku jawng de pyi n du mat masai. Ma yan nau tsang 10 awng ma ai. Dai hpang gaw ma yan nau kani ya tai, tsi kajam nna ahkyuk htawng de jahkring hkring du, kanu yan kawa gaw lu ai gumhpraw hte wa shaw la dat, tsi bai kajam dat, htawng rawng dat rai nna kanu yan kawa tam ai ja gumhpraw gaw htum ma mat wa sai, hka kap ma ai. Ya daini du hkra myit n su nga ma ai.
Kaja wa nga yang, Karai Kasang hpe shawng tam ra ai. Yehowa hpe hkrit hkungga ai myit gaw 'hpaji a npawt' nan rai nga ai. Karai Kasang hpe n hkrit ai wa gaw kaning re ai hpe mung n chye hkrit ai. Kanu kawa hpe mung hkungga la ra di na mung n chye ai, nanghpam lusha hpe mung n hkrit ai, nhkru nkaja ai amu galaw na mung n hkrit ai. Dai majaw hta la pyi n mai hkra hten run mat chye nga ai.
Karai Kasang hpe kamsham na, kamhpa na, hkrit hkungga na ngu ai gaw 'Shaning Ningnan' hta numbat (1) madung tawn na lam rai sai. Dai gaw hpaji byengya hte awngdang ai lam a npawt nan rai nga ai.
2. Chyum Mungga hta ngang grin nga ra aiChyum mungga hta hpung shingkang rawng ai, myit masin hpe shalan shabran ya lu ai, myit n su ai ni hpe hpaji jaw ai, myit masin hpe kabu shangun ai, san seng ya ai, aprat hpe galai shai ya lu ai, atsam marai nan rai nga ai (shakawn 19:7-9)
Anhte hkristan ni hta Karai Kasang hpe chye ai, kamsham ai nga ai hta myit dik mat chye nga ai. Tinang a wenyi n-gun rawng nna hkamja nga na matu hpa baw galaw ra na re hpe n dum n chye nga ga ai. Wenyi lam hta gawng kya nga ai, hkam n kaja ai gaw myi hte mu chye lu ai baw n rai nga ai. Wenyi atsam rawng nna n-gun rawng nga na matu gaw anhte hte hta nga ai chyum mungga hpe hti ra nga ai. Hpa mjaw nga yang, chyum mungga gaw anhte a asak prat lam hpe mauhpa shabyin ya lu ai majaw rai nga ai.
Karen (Kayin) hpu nau ni kaw nna shawng n'nan Karai Kasang hpe kamsham hkap la ai Ko Tha Pyu ngu ai wa gaw, sasana sara ni hte n hkrum shi ai ten hta masha sat ai damya wa langai re. Raitim Karai Kasang a mungga hpe na la nna kamsham ai hpang gaw masha ni hpe hkye hkrang la ai gabu kara shiga hpe hkaw tsun ai wa tai wa sai. Chyum mungga a majaw masha a aprat gaw tsepkawp galai shai nna san seng mat ai.
Dai hte maren, anhte Jinghpaw Wunpawng amyusha ni sasana sara ni garai n du ai ten hta ganoi mat mat ai amyu rai nga ai. Jinghpaw Wunpawng buga de sasana sara ni du sa nna Karai Kasang a Chyum Mungga wa jaw ai a majaw, daini du hkra mungkan ntsa grin nga lu ai, mungkan htum hkra grin nga na amyu re. Dai gaw Karai Kasang a Chyum Mungga hpe hkapla kamsham ai a majaw rai sai. Mungdan shara magup de mung du hkawm sa nna shanu nga lu saga ai. Hpaji hparat machye machyang madang tsaw wa sai. Lu su nga sai.
Chyum mungga gaw masha langai hkrai a asak hkrung lam hpe galai shai ya ai zawn masha amyusha yawng a gam maka, asak aprat yawng hpe galai shai ngang grin, rawt jat ya nga ai. Shaning Ningnan hta nang ngai galaw ai lam yawng hta awngdang wa lu hkra Karai a chyum mungga hpe shani shana hti nna, myit mang ra nga ai. (shakawn 1:1-3,Yawshu 1:7-9) Anhte ramma ni a asak hkrung ai lam gaw san seng nga lu ai n rai nga ai, dai majaw chyum mungga hte maren sadi nga ra ai. (shakawn 119:9)
3. Chyeju shakawn chye ra aiChyeju dum chye ai myit gaw Karai Kasang ra sharawng awng ai lam rai nga ai, Karai a arawng shapraw ai wa rai nga ai. (shakawn 50:23) Chyeju dum chye ai myit rawng ai gaw chyeju htang ai lam nan rai nga ai.
Chyeju shakawn kungdawn ai gaw myit ngwi myit pyaw ai, kabu kara aw law lu ai hte atsam hpe lu la ai lam rai nga ai. Karai Kasang hpe shakawn kungdawn ai lam hta mauhpa atsam hpung shingkang rawng nga ai. Shakawn kungdawn ai lam hpe tsadan hte nat ni hkrit kajawng nga ai.
Mawhpa ngu ai Lahu mare hta sasana galaw ai sara Awliva tsun dan ai. Sasana galaw ai majaw mare masha nkau Madu Yesu hpe hkap la kamsham ma ai hte nawku hpung kasha langai byin pru wa sai. Lani mi na nhtoi hta nat jaw hkinjawng sara kaba wa hkristan hpung de sa nna ''Nanhte Yesu hpe kam ai ni mungga htawn akyu hpyi ai gaw hpa n ra tim, mahkawn shakawn ai lam hpe gaw chyeju hte hkum galaw ya myit'' nga nna hpyi nem nga ai.
Anhte hkristan ni gaw mahkawn shakawn ai hpung re majaw mahkawn n shakawn ai gaw n mai nga ai, hpa majaw mahkawn shakawn ai hpe pathkum mayu a ta ngu bai san yang ''Nanhte hkrstan ni mahkawn shakawn yang nat shaga n mai mat ai, nat ni gara de makoi hprawng ai re n chye ai majaw bungli n byin ai'' nga nna tsun dan nga ai.
Tsawra ai hpunau nu wa ni e..., ya Shaning Ningnan de shang wa ai aten hta chyeju shakawn ai myit masin hte, chyeju dum let shang wa ga. Du na ra ai shani nhtoi n'nan shagu hta jahpawt rawt wa ai hte anhte a myit masin hte n-gup ni gaw shawng nnan chyeju kaba la ai Karai Kasang, "thank you Jesus" nga ai hte nhtoi ningnan hpe hkap tau la ga. Aput angun re ai myit, aga ni hpe n myit ga. Tsadan hpe anhte a myit masin hte n-gup hta ahkaw ahkang n jaw ga. Shakawn kungdawn ai myit masin hte 'Shaning Ningnan Ninghtoi N'nan' hpe hkap tau yang dai shani nhtoi ni gaw myit ngwi myit pyaw let kabu gara nga pyaw na re.
Tsawra ai nu wa hpu nau ni yawng e..., anhte Wunpawng myusha ni yawng hpe hpan tawn da ai Yehowa Karai Kasang hpe kamhpa manoi let hkrit hkungga nga ga. Dai gaw hpaji a npawt majing re. Karai a Chyoipra ai chyum Mungga anhte hpe jaw tawn sai re. Chyum Mungga hpe hkap la sai majaw mungkan ga hta Jinghpaw Wunpawng amyusha ngu ai asak hkrung grin nga lu ai rai nga ai. Mungga hte sha amyu gaw bawngring gan ga galu kaba rawt jat wa lu ai re. Karai hpe malap kau Chyum laika hpe galoi n hti rai yang gaw Jinghpaw Wupawng amyu ngu ai gaw hkrat sum mat nna mungkan ntsa kaw nna mat mat na rai nga ai.
Karai Kasang hpe kamhpa hkrit kamyin let hpaji hpe hkaja sharin achyin nga ga, dai rai yang anhte Jinghpaw Wupawng amyu yawng hpaji hta kung jat ai ni tai na re. Chyum mungga hte nhtan n shai ai sha, Mungga matsun ga hte maren ngang ngang tsap, shani shana hti nna myit mang nga yang, anhte myit mang ai lam yawng byin tai awngdang wa na teng teng rai nga ai.
Madu Yesu a Mungga na nna hkan galaw yang lunghkrung ntsa e nta gap ai hpaji chye ai wa zawn tai ga, Mungga hpe na la nna n hkan galaw yang zaibru jang e gap ai angawk ai masha zawn nbung hte marang kaba htu yang 'nyawp rap' kadawng daw mat na ra ai. Du na ra ai shani nhtoi nnan shagu hta shakawn kungdawn let, mahkawn mangoi let, chyeju dum ai myit masin hte hpang wa ga. Ngwi pyaw simsa ai hte awngdang ai lam gaw anhte a matu rai nga ai.
Shaning Ningnan, Nhtoi Ningnan shagu, Ahkying Aten shagu hta Karai a hpung shingkang shadan lu ai ni, amyu hpe gaw sharawt lu ai ni, lam shagu hta awngdang lu ai chyeju hkam la lu ai ni anhte byin tai nga lu na matu (1) Yehowa Karai Kasang, (2) Chyum Mungga, (3) Chyeju shakawn kungdawn ai lam, ndai lam ni hpe n malap ga. Karai a hkum tsup ai chyeju hte hpring tsup ai Shaning Ningnan rai u ga. Aman.
Laika ka ai wa Sara Maran Hkun San gaw Myen mung Hkalup Hpung Ginjaw (Myanmar Baptist Convention, MBC) a ramma hpa-awn re.


c: text/html

text:
HKYING HKUM (24) AKYU HPYI
Labels: Malaysia Shiga
2 comments:
- Anonymous said...
-
Malaysia kaw shanu nga ai hpu nau ni sha nrai shara shagu hta chyambra nga ai anhte wunpawng myu sha ni yawng mung akyu hpyi ra ai.shakut ga lu
- September 26, 2012 7:54 PM
- Jatawng Naw said...
-
Grai kaj ai ai lam 1 rai nga ai. Akyu hpyi ai lam hta hep lahti rai nga ga. Grau nna hkumhkrang asak hkye na matu malu masha, tsi mawan matu mung jagumhpraw alu mung shakut shanglawm ga law. Bungli kaja nlu ai ramma ni mung WP mungdan de bai nhtang wa nna anhte WP shanglawt majan hte tsinyam bau rem ai lam hta n gun atsam hte mung shanglawm garum lawm ga.
Mungkan pinra shara shagu hta chyambra hkawm nga ai Shapawng Yaw myu sha ni yawng hpe Karai Wa bausin lam woi ya u ga law.
- September 27, 2012 9:30 PM

robotstxt: allowed

filter: keep


text:
Matut nna, English hku chye ka ai myitsu Kanu, Kawa, Kahpu Kanau ni yawng hpe mung garum hpyi mayu ai. Jinghpaw Kasa hku na gaw English laika n chye ai madang kaw lawm ai. Anhte Myu Sha ni a lam hpe laga myu sha ni grau chye ra ai ten, laga myu sha ni chye na hkra English hku n chye ka ai mung hkrat sum lam langai re hpe mu mada ai. Dai majaw Jinghpaw Kasa Shiga hti Myu Sha ni kaw na English hku chye ka ai masha nga yang mung Jinghpaw Mung lam ni hpe English hku ka shagun ya marit ngu garum hpyi mayu ai. Jinghpaw Kasa kaw mara dat ai Shiga ni hpe English hku chye ka ai ni ka gale nna Jinghpaw Kasa hpang de sa ya na hpe mung garum hpyi mayu ai. Wunpawng Mungdan Lawt Lu na lam hta Wunpawng Myu Sha ni yawng lata gindun let jawm shakut sa wa yang kaja wa anhte Myu Sha ni yaw shada ai Pandung de du lu na re hpe kam ai. Jinghpaw Kasa hpe garum la na hpe mung kam hpa n ngai.
tawkhkam@gmail.com


text:
Shiga
Dawhpumyang na Myen hpyenla ni laiwa laisa ni hpe rim jep zingri nga
- Post 26 September 2012
- Last Updated on 26 September 2012
- By KNG
- Hits: 295
Jinghpaw mungdaw Myitkyina-Dawhpumyang lam lapran KIA hte Myen asuya hpyendap ni a lapran majan laja lana byin wa sai hpang, ya ten Myen asuya hpyenla ni gaw, dai ginra mayan, laiwa laisa ni hpe rim jep zingri nga ai lam chye lu ai.
Dawhpumyang hte deng mali tsan ai shara kaw nga ai, Hpagyi hte Namwai lapran hta lai wa sai September 24 ya shani KIA dapba 5 npu dapdung 24 na hpyen hpung ni hte Myen asuya hpyendap Hka-La-Ya 142 na hpyen hpung ni a lapran majan byin wa sai hte bawm kapaw nna, Myen asuya hpyenla 3 si hkrum wa sai lam, KIA salang ni kawn tsun ai.
Bawm kapaw wa ai hpang, hkying hkum langai jan na ai hte Myen asuya hpyenla ni gaw, dai lam hku nna lai wa ai mung masha ni yawng hpe rim jep wa sai hte, Sam amyusha ala ni hte anum ni hpe gaw bai dat ai raitim, Jinghpaw la ni hpe gaw rim jep zingri nga ai lam chye lu ai.
Hka-La-Ya 142 kawn Dawhpumyang mare na, Hpau Lang Naw Ja, Ma Grawng La, Manam La Ja hte Manmaw na Manam Seng Awng ni hpe rim nna, amyu myu jep zingri nna bai dat ai lam chye lu ai.
Shanhte mali hpe, sumri hte gyit nna, hpyendap de rim woi mat wa ai hte, dai shara kaw, adup kayet zingri ngut ai hpang, September 26 ya jahpawt hkying 7:30 daram kaw she bai dat ai rai nna, shanhte a hkum ting bum nna, ningma ni hte bai law wa ai re lam, Laiza kaw na KIA salang langai tsun ai.
“Lam kaw hkap nna, laiwa laisa ni hpe jep san ai daw, shanhte mali gaw, Jinghpaw mying ni rai taw ai majan kalang ta sumri hte gyit nna rim kau ai re da,” nga shi tsun ai.
Bawm kapaw ngut ai mabyin a hpang, shanhte gaw mare makau na tinang a hkauna ni de sa gawan yu ai kaw ya na zawn rim hkrum wa ai re lam matut chye lu ai.


text:
Hpakan lungseng htu jak-mawdaw kaba ni dawm na, Myen matsun
- In Hpaga
- Last Updated on 19 July 2012
- By KNG
- Hits: 964
Hpakan na lungseng htu jak-mawdaw kaba ni hpe May (30) ya shani hpang jahtum tawn nhtang dawm la kau na lam, Myen hpyendap Jinghpaw mungdaw dap up, M.P.Hk tai-mu Du Daju Zeya Awng matsun tawn sai.
Lungseng htu ai kaw lang ai ga htu, ga ganaw, ga htaw jak mawdaw kaba ni hpe Jinghpaw mungdaw a sinna-dingda Hopin, Mung Nyang (Mo Nyin) shing nrai lawu Myen mung de dawm la kau na lam matsun ai hpe, company ni tsun ai.
KIO/KIA shanglawt ni hkawn n lu hta, shang gumhpraw yawm mat na matu masing jahkrat let, ndai zawn matsun ai re lam chye lu ai.
Hpakan KIA Dap 6 jahpan hte maren, Hpakan kaw lungseng htu nga ai company kaba 200 daram hta lungseng htu ai hta jai lang nga ai jak-mawdaw kaba ni 1,000 jan nga ai rai nga ai.
Tai-mu a matsun du ai hpang kade n na yang, KIO kaw na mung lungseng htu jak-mawdaw kaba ni hpe n mai dawm la kau ai lam, sadi jaw matsun ai lam galaw dat sai.
Dai hpang, ndai May shata bat masum kaw nna company nkau shanhte a lungseng htu jak-mawdaw kaba ni hpe Hpakan kawn Mugawng de gawt pru wa ai hpe, KIA Dung (6) hpyenla ni lam hkap pat nhtawm Hpakan de bai nhtang wa shangun dat sai lam, Dap 6 ni tsun ai.
Gap hkat jahkring ai (17) laman, Hpakan lungseng maw kaw ahkun hkanse hta ai lam KIO gan jahkring tawn ai re. Raitim, Myen hpyendap masha gumsan magam U Ting Tsing a asuya n’nan gaw KIO hte simsa lam jahten nna 2011 June (9) ya shani majan baw dat ai kawn Hpakan kaw KIO bai hkawn hta wa ai rai nga ai.
Shaning shagu, Myen asuya a No. 3 maigan shang gumhpraw law dik hpe Jinghpaw mungdaw Hpakan lungseng dut ai kawn lu ai re.


text:
Shaning Ningnan 2012: Mungdan Up Chyeju Shagrin Ya Ai Karai Kasang
- In Laika Ngau
- Last Updated on 05 January 2012
- By Gumdi Ma
- Hits: 1805
Tara Jahprang 11, Shakawn Kungdawn 90. Shingran 21
… ga dai gaw nanhte a Karai Kasang Yehowa lajang da ai ga rai nga ai; shaning nnan shani kaw nna hpang jahtum shani du hkra, na a Karai Kasang Yehowa a lamu ga dai hpe tut tut a yu nga ai. 11:12.
Shingrai jang, na nji nwa ni hpe jaw na nga, Yehowa dagam da ai mungdan hta, nang hte na nshu nsha ni a aprat gaw, ginding aga ntsa e sumsing lamu grin nga dingsa galu nga na malit dai. 11:21
Gahpaw:
Tara Jahprang laika hta Karai a Ga Shaka amyu hpe Mawshe kaw nna Karai Kasang a matsun maroi mungga, sharin achyin shadum jahprang ai tara ni hpe ka da ai. Grau nna Karai Kasang gaw Ga Shaka Shagrin ai Karai Kasang rai nga ai hpe, Lamu ga mungdan shang sha na chyeju hte shadik shatup ya sai aten re. Moshe a ahkyak ai shakram mungga, ahkyak tara ni hpe bai shadum shahprang ai lam rai nga ai. Ndai hta, “Karai Kasang a hkyela hkrang la ai amu magam” gaw madung rai nna, dai gaw “asak prat hpe hkye la ai lachyum” rai mali ai. Ndai chyum laika hpe hkawhkam Yawshia (Josiah) up hkang ladaw 621 BC e htingnu na mu tam shaw la wa sai. Ndai laika gaw Israela amyu masha ni a galai shai lam hpe madung shabyin ya sai. Karai a amyu Israela masha ni a arawn alai, makam masham, asak hkrung lam htenza nga ai ladaw Karai Kasang a hkye hkrang la ai chyeju gaw Karai Amyu Israela ntsa gade galu kaba nga ai hpe mu lu nga ai. Karai Kasang a shi amyu ntsa nachying kaba ai “chyeju hpe aten ladaw” hte madi madun nna “shagrin da ai lam” rai nga ai. Anhte J.W. sha ni gaw “Karai Shaprat La Ai Amu” rai nga ga ai; daini “hpyen ninggun kaba hte gasat shamyit hkrum nga ai dinghku majan ladaw raitim, Karai Kasang anhte amyu ntsa na chyeju gaw kaning rai grin nga ai lam hpe myit shachyaw nna ninggun la let, shaning ningnan hpe hkap tau la na rai nga ai.
Karai Kasang Shi Amyu Ntsa Na Chyeju
Karai Kasang shi amyu ntsa na chyeju ni gaw shi a “hkye hkrang la ai amu” hte matut nga ai. Maigan hpyen Egutu hpyen la, Hparau a salung sala ni hpe Karai Kasang nan gasat jahtaw, shagrawt kau ya ai lam rai nga ai (Tarj. 11:3). Hpyen ni a gumra, leng, laknak, luksuk ni mahkra, Karai Kasang a myu hpe asak gyam ai hpyen yawng hpe jahten kau ya sai re (Taraj. 11:5-6).
Bai, shingra hte n hkru n kaja ai lam hpe sharin shaga ai lam mung galaw ya sai (Traj.11:7). Ga n gup mahka nhtawm n hkru ai Israela dap na Dahtan yan Abiram, shanhte a nta masha, sum, sutgan yawng, shanhte a manang ni yawng hpe mung mayu kau wa sai.
Hpyen ni hpe gasat jahtaw lu na atsam hpe mung jaw ya ai gaw Yehowa Karai Kasang nan she rai nga ai (11:9). Dai rai, kaning re shinglaw shingla ai lam ni mahkra hpe mung laidi, tawt lai lu ai atsam ningja hkam la lu ai re. Nawng Hkyeng Pang lai (11:4), nam mali kaba hte Yawdan hka (11:9) rap di kau lu ai. Psalm 105:4, Seek the LORD, and his strength: seek his face evermore.
Karai jaw ai lamu ga hpe madu gasat la lu sai (11:9). Karai nan kaji kawa ni hpe jaw na ngu san, masat da ya ai chyeju hpring ai aga, nga chyu hte lagat jahku lwi ai ga nan rai nga ai. Ga sau hpring ai majaw hku hku hpang gara, kaw si hpang gara nga ai lam n nga ai, hkru hkru kat kat sha lu nna, sut lu nga mai chyeju lu ai mungga hpe madu la shangun ai. Dai mungga gaw Karai Kasang a yu maka, mada mara da ai ga, Karai Kasang hte seng ai ga rai mali ai.
Karai Kasang nan shaning ningnan kaw nna jahtum hkren tut tut yu maka da ai ga rai nga ai (11:12). Masha amyu ni, maigan amyu ni, ninggun ja ai amyu ni yu maka lu ai n re. Maga mi gaw, Hkanan masha hte kaga amyu ni law law dai yang e nga ai raitim, dai mung ga gaw dai ni a masing hte kade mi kaup sha nga ai raitim, byin lu na n re. Dai maigan amyu ni a lata hta Hkanan mung hpe n ap ai lam re. Karai Kasang gaw Israela ni a matu nan “yu maka, maga, makawp” da ya nga ai chyeju rai mali ai.
Kaba Dik Ai Karai Kasang A Chyeju: Prat Dingsa Dai Mungdan hpe Up Grin Na
Israela hpe amyu kaba shatai ai Yehowa Karai Kasang a shi amyu ntsa galaw ai kaba dik ai chyeju hpe aten ladaw hte gindun nga ai. Karai amyu a “makam prat, mahkrum madup, awng padang, lamu ga madu ai lam- chyeju ni yawng gaw aten gadun, chyahkring chyahkra bungli n re hpe mu lu ai. Dai “ninggun ja shangun ai, majan dang shangun ai, ru yak lam hpe lai di lu na atsam jaw ya ai, lamu ga jaw ya ai, sut gan hte amyu a asak a shim lam chyeju yawng mayawng gaw “ang katut, kam a majaw” n re; tut dinggrin nga ai chyeju ni rai nga ai.” Dai ni mahkra gaw masha a myit hte chyena hkawn lu ai Karai Kasang a chyeju rai mali ai. Dai chyeju gaw …Yehowa dagam da ai mungdan hta, nang hte na nshu nsha ni a aprat gaw, ginding aga ntsa e sumsing lamu grin nga dingsa galu nga na malit dai (11:21), nga ai lam rai nga ai. Gasat dang ai lam, n hkru ai hpe shatsai ai lam, kaga amyu ni a man e share lu ai lam ni gaw Egutu hpyen ni rai nna sha dang kau ai n re, kaning re hpyen ni matut hkrum hkra wa tim, gasat dang kau na chyeju madaw rai nga ai. Dai hte maren, sut gan lu su ai chyeju nlang mung ban hte ban grin nga lu na lam re. Mau hpa gaw dai Karai Kasang jaw ya sai Mungdan hpe jahkring sha up madu la na matu sha n re, du na shawng lam shi amyu masha ban hte ban, prat mi hte prat mi, shadawn n dang, n chye na hkawn lu hkra up nga lu na chyeju nan she rai mali ai. Dai Karai Kasang a myit gaw mungdan hpe Karai Kasang ra ai shi a tara hte up nga na matu rai nga ai. Tara maigan sumla naw ai ni a tara, makam, htung, jasat hte up nga ai hpe n ra sharawng ai majaw rai mali ai. Dai gaw … chye chyang ai myit rai nga ai (Gshap 3: 13). Hpaji ningli laika hta lakap nna Karai a du hkra ladaw hta Karai Kasang amyu ni up nga na ladaw hpe chye na ra li ai (Hpj. 3:1ff). Dai hpe Shakawn kungdawn wa gaw “dai ladaw hpe chyehti, sawn la chye na myit hpaji Yehowa Karai Kasang kaw hpyi nem nga ai, rai mali ai (Shk. 90:12).
Madat Mara Lam hte Mungdan Up Grin Chyeju Lu Mai Nga
Mawshe shadum jahprang ai madat mara lam a shabrai gaw mungdan lu nna dai hpe up grin nga lu ai lam re nga ai (Tarj. 11). Shaloi, tara jahprang laika na madat mara ai lam gaw hpa rai nga ai kun?
1. Karai Kasang hpe tsaw ra ai lam re. Dai hta shi ga, matsun maroi, dawdan ai tara hte hkang da ai ga ni hpe hkan nang shatup ai lam rai nga ai (Trj. 11:1). Kaga Egutu ni tara, up hkang lam, Hpara-u nat hkawhkam hte seng ai lam ni hpe n tsaw n ra na, jau man hkanan-sumla nawku ai ni a tara hpe n tsaw n ra, n hkan n nang na lam rai nga ai. Dai ni J.W. shani anhte hpe Shaprat la ai Karai Kasang a tara hpe tsaw ra, hkan nang shatup nga na gaw anhte a laisa lam madung rai nga ai.
2. Dai hta n-ga, Karai Kasang hkang da mada ga hpe hkan shatup na lam (Trj. 11: 8-12). Israela amyu masha ni Karai a hkangda ai ga kau chyen hkan shatup ai hte myit dik ai n mai galaw na lam re. Kau chyen tengman ai lam gaw asak sat ai lam madaw rai nga ai. Tara maigan ni kau chyen mai kaja ai htung lai hte nga pra nga ai hpe kasi n mai la ai lam rai nga ai.
3. Hkangda ga hpe azin ayang madat mara, tsaw ra, dawjau na lam re (Trj. 11:13-17). Ndai lam gaw aten masa, shara ginra, mabyin masa kaning re raitim, Karai amyu ni gaw Karai Kasang a hkangda ai ga hpe myit masin, wenyi, hkum hkrang yawng hte sharawng awng ai hte hkan nang na lam rai nga ai. Kaga maigan, sumla naw ku ai ni a lau la ai lam, dai ni hpe dawjau ai lam, dai ni a makam lai, pyaw shingra ni hta pyau lawm ai lam ni n mai nga ai.
4. Karai Kasang a tara ni hpe hkum shagu a myit masin, wenyi myit kraw hta tawk ka da na. Bai, madu a lata hta kumla, kahtan e ninglam zawn gyit shakap da na lam re. Kashu kasha ni hpe mung sharin ginlen ya na lam rai nga ai (11:18-19). Nta chying hka hkadun hte mare numshang hkan e mung ka shakap da na rai nga ai (11:20). Karai Kasang a tara, shi Isaela hpe hkye la ai lam hpe n gup hta sha tsun ai n re, myit kraw, wenyi hte nan yin la kam sham nna, ban hte ban hpe mung gin len ya na lam rai nga ai. Dai gaw “Karai jaw ai mungdan hpe tut nawng up nga lu na chyeju lam nan” rai nga ai.
5. Dai Karai Kasang a lam yawng hta hkan nang hkawm nna shi hta manoi manat nga na (Trj. 11:22-25). Asak hkrung lam hta Karai lam hte madung hkawm sa nga na lam rai nga ai. Kaga makam, hkam la ai lai, jasat ai lai hte n hkawm sa na lam rai nga ai.
Mung Up Shagrin Da Na Ga Sadi:
Dai ni anhte J.W. sha ni dinghku majan kata rai nga ai. Dai rai anhte a aten aprat hte mungdan up la lu na majan gaw Karai Kasang a lata hta rai nga ai, (Shak. 31: 15). Dawi hkawhkam a prat hta Karai Kasang gaw gumlau ni lata na shalawt mawai la sai re. Dai rai dai ni J.W. sha ni shaning ningnan ting, “madat mara ai gaw mungdan hpe prat dingsa up la na chyeju” she rai nga ai. Dai majaw anhte yawng gaw shaning ningnan ga sadi hpe tawn nhtawm Karai Kasang a myiman ra tam nga na rai nga ai (Shk. 27.8).
1. Karai Kasang a tara hta hkumhkrang, myit masin, wenyi hte hkawm nga ga.
2. Amyu grin nga lu ai masa hpe tsaw ra, manoi manap, dawjau nga ga. Karai Kasang gaw mungdan jaw ai hta n-ga dai mungdan hpe shi amyu masha ni up grin nga na hpe sharawng nga ai. Dai majaw shi hpe tsaw ra, kam sham, dawjau nga ga. Jahkring jahkra lai n rai, prat dingsa grin nga lu ai padang masa – yawng a lawt lu lam, pyaw lam, awngdang ai tengman lam hta yawng jawm tsap nga na, rai mali ai.
3. Mungkan a hpyen laba n-gun ginjaw hkrang lang nna kaga ni hpe ninggun shayawm kau ai lai hpe, aten kadun sha n rai, aten galu gasat dang kau ra ai. Ndai gaw Karai Kasang gaw Egutu hpyen lai ginjaw hkrang hpe shi nan shi a lakung lakap Israela amyu hte prat dingsa gasat sharun kau sai rai nga ai. Daini anhte hpe ninggun ja ai ni shanhte a ginjaw shangang shakang masing hte baw ai majan amyu myu nga ai. Dai hpe Karai Kasang amyu ni gaw jahkoi sharun ai ni tai nga ra ai. Dai n hkru ai ginjaw lai yawng hpe jahten ai majan hta yawng shawng lawm nga ai rai nga ai.
4. Anhte nga pra grin nga ai lam a hpyen ni; myit jasat, mung masa lam, shinggyim masa lam, hpaji masa lam, Karai masa lam, sut masa lam, htung hkring masa lam yawng hpe “grin na lu ai masa” hte ra ai hta hkan nna ninghkap kau ra mali ai.
Hpungdim
Myihtoi Esaia laika 42:9 hta, shawng hkaw ai lam ni byin wa sai; lam ningnan ni hpe byin wa sai, nga ai. Ndai hpe yu yang, yawng mayawng hpe ningnan shabyin ai gaw Karai Kasang nan rai nga ai (Shrn. 21:5). Halle wa tsun ai, lai wa sai lam ni hpe tek yu na dai hpe ngang grin mai kaja ai dik ai shawng lam amu a matu dinglik ra mali ai, nga ai. Shaning ningnan hpe Greek ni gaw “ma shadang sha shangai la ai- mungkan ngwi pyaw lam yawng a ninghpang” ngu hkam la nna galaw ma ai. Anhte J.W. sha ni gaw anhte hta “anhte mungdan hte nga pra lam hpe n shagrin ai amu dingsa lam ni yawng hpe tawn kau nna, tengman lam, lawt lam, mung up hkang lam grin ai “prat ningnan ladaw” hta Karai Kasang jaw ya ai chyeju hte maren madat mara let ndai 2012 ning ting hkawm sa, shakut dingkren sa ga law. Karai Kasang gaw anhte J.W. sha ni hpe mung mungdan jaw ya ai hta n-ga mungdan up anhte amyu ban hte ban up hkang hpajang la na chyeju ladaw jaw da ya sai (Trj. 11).


text:
Amyu Sha Ni Yawng Hpang De
- In Shagun Laika
- Last Updated on 23 June 2011
- By Rudi Sai
- Hits: 3467
1. Gasat gala lam hpe n ra sharawng tim, hpang jahtum koi yen nmai ai mabyin masa a majaw, gasat gala lam hta ap nawng nga ai Wunpawng Mungdan Shanglawt hpyen ma, hpyen gyi, hpyen du, du kaba, Du up, Du up Daju hte Du Up Daju Jum ni hte Wunpawng Mungdan Shanglawt Asuya magam gun kaji kaba ni hpe Tengman rap ra lam (justice) hte Shinggyim manu (human value) hpe tsawra ai Yehowa Karai Kasang tut nawng bau sin ya u ga akyu hpyi nga n’ngai law. Dai hte maren, anhte hpe “Padang Hkrunlam Majan Masing” hte rau, awng dang lam jaw ya mi ga, mung anhte amyu hpe amyu shatai la ai Yehowa Karai Kasang kaw akyu hpyi nga n’ngai.
2. Lai wa sai ten ni hta Shanglawt Asuya a ntsa Wunpawng mung shawa ni a chye na shut ai lam, tang ndu dum ai zawn re lam, jahpoi asawng ai lam ni law law ngai lai wa sai hpe maram lu ai raitim, dai ni na aten hta, mungkan ting hta nga ai Jinghpaw Wunpawng amyu sha ni yawng gaw, tinang nga ai shara kaw nna dep hkap mai byin ai mahkrun masa ni hku nna, amyu hte mungdan a matu shakut shaja, shamu shamawt shanglawm nga ai hpe mu mada lu ai majaw, kabu myi prwi pyi she pru wa nngai. KIO hte KNO yan jawm pawm ta gindun ai lam a majaw mung mungkan ting Kachin amyu ni a tsin-yam lam ni hpe mungkan de aten dep tang madun lu nga sai hpe mu lu nna myit dik nga n’ngai.
3. Amyu sha ni hta “sai ga shaga ai gaw dai ni rai sai..” Anhte a sai ni tinang du nga ai shara kaw na marawn nga sai.
4. Nawku makam masham lam hku hte kaga lam amyu myu hku n bung hkat nga ga ai raitim, anhte amyu sha ni gaw, “nsen langai, lit langai, sai langai hte langai sha re ai Yehowa Karai Kasang” kaw makai hkak let, ninggun shabawn nna anhte a rudi maka, htinghput htingra, ahkaw ahkang hte mungdan lamu ga hpe makawp maga na lit kaba gaw dai ni adan aleng anhte a shawng e rai nga sai. Kaji kajaw re ai shai hkat ai lam ni a majaw daw hka ninghpang n shatai na sha na chying ahkyak nga mali ai.
5. Hpyen masa hta hkan nna anhte a KIA ni myo kata mare kaba hkan de bawm noi kapaw hkawm ai majaw, kaga mare masha ni nga yak wa na re. Jinghpaw ni grau nna yak wa na re. Dai majaw, hpung sara ni, nawku hpung ni n sim n sa akyu hpyi ga. Myit masin bang let aja awa akyu hpyi nga ga. Kaja wa myit masin lawm nna shawa daw tsa a akyu hpyi nsen gaw teng sha n hkru n hkra lam hpe n myit mada ai lai hku awng padang lu na re. “Ga da, Ja da” ngu ai gaw, shinggyim masha a n-gup aga, nsen ni hta Hpan Sagya wa gaw shabyin lu ai power bang da ya ai lachyum re. Dai majaw, myit masin san seng ai hte shapraw dat ai nsen ni hta shabyin lu ai power lawm nga mali ai. N sim n sa akyu hpyi nga ga.
6. Shawng lam de nga ai anhte a KIA/O magam gun ni, lam n-yit ai sha, Karai Kasang hte n hka ga. Majan rawt na shagu akyu hpyi ga. Bawm noi na rai shagu akyu hpyi ga. Sinat kapaw dat na rai shagu, mara n lu ai ni hpe n hkra u ga, ngu akyu hpyi ga. N si ging ai wa hpe n sat ga. Karai Kasang anhte hpe awng padang jaw na re.
7. Wunpawng amyu sha ni, “NSEN LANGAI, MAGAM LIT LANGAI, SAI LANGAI, YEHOWA KARAI LANGAI” hte tengman ai majan hta shang lawm ga law..


text:
N-gun Jawm Dat Ga (Shagun Laika)
- In Shagun Laika
- Last Updated on 13 June 2011
- By Panse Pu
- Hits: 2746
Ya ten anhte a lamu ga hte myu sha yawng a matu shawng lam de share shagan ai hte, mungkan hta n tara dik htum ai, chyasam hpyen gumshem hpe tinang a asak tinang lu lawm ai n-gun atsam yawng hte, jam jau hkam ya ai, tinang prat hpe machyi hkam nna, myu sha yawng a matu tengman ai majan gasat nga ai myu tsaw, mung tsaw labau sai ka ya nga ai, anhte yawng a matu n-gang tai ya nga ai, share shagan ni hpe maga mi de, shing du de ngam nan nga ai kanu kawa ni hte num ma myu sha yawng hpe makawp maga karum ya ai hte, anhte lu lawm ai ja gumhpraw, hpaji hparat, n-gun atsam shinggyim nau na myit hte ja ja chyawm garum ga, ndai tengman ai majan hta yawng chyawm shanglawm ga, chyawm ninghkap ga.
Daw lahkawng hku nna san mayu ai hpaji hpyi mayu ai, ya ten myu sha yawng a matu kaja ai lam, simsa lam tam ya nga ai hpu nau ni hpe ja ja san mayu n’ngai, myu sha lamyan labau hte seng ai, prat hte seng ai, ndai lakang n-gam gaw kabye shut yang mai nga ai kun?
Simsa lam tam ai gaw myu sha yawng myit hkrum ai lam rai kun? U nyem roi rai myu sha hpe ra ai hku roi rip nga ai, mara kata rim zingri ai, ma ja lamu ga zing la nga ai, num ma ni hpe roi rip nga ai, anhte lu lawm ai lamu ga yi sum hkau na, du sat yam nga hpe ra ai hku gashun la ai, makam masham hte htunghking lai li laika yawng hpe jahten ai, myu sha yawng kani ya tai ma hkra galaw nga ai ni hpe, teng lu hkye na matu simsa lam tam ya nga ai kun?
Tinang dinghku hte lachyawk mi sha re ai ni a matu simsa lam tam ai kun? Tinang lu lawm ai atsam ja gumhpraw hpaji hte, myu sha ahkaw ahkang shimlum lam, myu sha kade hpe shalawt sai kun? Myu sha kade hpe hkye tawn lu sai kun?
Myu sha a shawng lam a matu hpa masing jahkrat tawn ya lu sai kun? Tinang a kashu kasha ni myu a matu kade sak jaw sai kun?
Myu hte mungdan a matu lawt lam hte hpa sakse madun tawn lu sai kun? Laba zing madu la ai anhte lamu ga hpe, kade makawp maga ya lu sai kun? Chyahkai gaida matsan hkrum nga ai, n tara rim zingri hkrum nga ai myu sha kade hpe hkye tawn sai kun?
Myu sha a matu simsa lam tam ya ai hpe hpa hta sakse madun na ta?
Tsaw ra ai simsa lam tam ya nga ai hpu nau ni e sung sung myit yu let madu shan madu n sha u ga, matsan mayan rai myu a matu shakut nga ai nang tsawra ai hpu nau ni a matu simsa lam tam nga na malai na n-gun atsam hte na hpaji hpe dai nang hpe shangun ai ni hpe nang ra sharawng ai lam shawng tsun let, myu a matu kaja ai ahkaw ahkang hpyi ya lu yang J.W myu sha tai ai akyu kaja dik na re.
Labau shang ai, labau laika hta na shara ngam nga ai.


text:
J.W. Hpe Shalawt Na Tengman Ai Ning-Awn Laisa
- In Sawk Madun Laika
- Last Updated on 23 January 2012
- By Hkahku Gam
- Hits: 4080
1. Ga Hpaw
Jinghpaw Wunpawng sha ni a labau hta amyusha ni a nga pra madang langai kaw nna grau ai madang de rap di sa wa ai hkrun lam hta hpa-awn ni a lai ladat amyu myu hte woi awn ai lam gaw ahkyak madung mu lu ai. Ginru ginsa labau hta Shawa Hpung Gummawn gaw hpyen masa, Mana Wa Ning-awn gaw uphkang masa, Hkinlum Nang Majan gaw hpaji masa, Nga Shaga gaw ginru ginsa woi awn wa sai. Dai hpang, majoi ga tam woi, galaw lu shalaw sha hte shachye shachyang woi, lamu ga maden woi ai, jinat jaw woi, jinat kabai woi, hkristan sasana shang woi, hpyen la galaw woi, dai hpang gaw mungdaw masat woi awn wa sai. Dai hpang gaw, masat la sai mungdaw hpe uphkang na ladat hpe mung masa, hpyen masa hte Myen amyu ni hte hking nna shakut wa sai.
Dan dawng ai gaw, Jinghpaw shawa hpe madung tawn ai “Jinghpaw Wunpawng Amyusha Rapdaw- Kachin National Congress (KNC)” hte maga mi na “Pawngyawng Kunghpan Hpung, Pawngyawng Ramrawt Hpung” ni gaw tinang amyu, tinang makam n re ai, Myen daru magam nga ai ni hte n daw n run rai nhtawm J.W. sha ni hpe woi awn wa sai. Dai hpang gaw J.W. sha ni hpe hpyen mung masa lai hpe KIO hku nna woi awn tsap ya sai. Daini gaw Myen-hpyen mung shawa asuya aten, anhte J.W. sha ni gaw 2008 ning a gaw da ai tara hte maren tara shang jeyang katut nga ai. Dai gaw, KIO/KIA shamyit masing kaw nna, J.W. sha ni yawng hpe masing jahkrat nga ai hpe dai dinghku majan gaw sakse re. Ningre ladaw, J.W. shawa hpe shalawt woi na lam gaw ahkyak madung rai nga ai. Dai hta, “kaning re masa hte kadai woi shalawt na lam” hpe “tengman ai lam hte woi shalawt na lam” gaw, tengman ai lai hte sawk dan ai.
2. Ningbaw Ningla Kaja Lai
Anhte hta ningbaw ningla gaw grai law nga ai. J.W. sha ni gaw ningbaw ningla “Kaba, Amu madu kaba, Ningbaw kaba, Sara kaba, Sara num kaba, Du kaba, Duwa…” ngu ningdat shagrau nga ga ai. Tim “kaja ai” ningbaw gaw grai taw nga ai. Ningbaw ningla gaw wuhpawng hta “ra kadawn lam” re, hkrang jahpring san ai n rai nga ai. Ningbaw ningla lit shatsam hkrum ai ni mung ahkaw ahkang kawat nna shawa hpe kaboi sha na aya n re. Ningbaw kaja gaw dai wuhpawng a masat jahkrat da ai laisa hpe woi shachyen shaja shatup na, dai masing ni hpe ladat, jasat, atsam dat let woi shakut na matu rai nga ai. Shawng ringchying sai Greek amyu ni gaw ningbaw ngu ai lachyum hpe “shawng kaw nna woi awn ai wa” nga ai. Dai hta, lamu ga mungdan, amyu masha shawa hte magam amu hpe uphkang ai jasat lawm nga ai.
Maga mi gaw “madu tai, shangut shakre, jahkum shatsup, lit la ai jasat” rai nga ai. Mayam amyu ni a matu gaw “hkye la ai hpyen du” ngu chye na ma ai. Ndai lam mahkra hta “ningbaw ningla wa a shakut shaja, sakjaw, apnawng galaw ai amu” hpe mu lu ai. Dai gaw shi a ara, kam ai hku galaw dumbrat mat wa ai n rai. Dai wuhpawng a “ninggawn masing” hpe chye na ai, tsawra hkap la nhtawm dai masing hte n yit n hprai shakut shatup ai laisa rai nga ai. Daini na dinghku majan ladaw anhte amyu hta ning-awn kaja ra grai ra kadawn nga mali ai. Dai ning-awn ni hpe “tengman laisa” hte shen gin hka la na rai nga ai..
3. Tengman Lam Hpe Shen Gin Hka La Chye Ai Ningbaw Kaja Lai
Tengman Ai Lam: Makam Woi Awn Jasat
Anhte ni tengman lam hpa rai nga ai hpe daini du hkra hkrak masat gin hka la na n-gun n rawng nga ga ai. Dai nhpa gaw tengman ai lam re hpe akri akrai puran la n lu ai majaw rai nga ai. Amyu langai a lawt lam hkrun lam hta dai wuhpawng a tengman ai lam hpa rai nga ai hpe hkyak chye na nna, dai hpe lashum let dakring shakut shadik shatup ra nga mali ai. Hpan Wa Karai Kasang hpe kam nna amyu kaba tai sai ni hkan sa hkam la ai dai tengman ai laisa hta--- Langai, Karai Kasang a myit ginshan hte galaw ai amu ni hta tengman dinghpring nga ai lam, shamyet shanat na atsam nga ai lam, myit dinghpring ai lam rai nga ai. Lahkawng, pseudos (hpyi hpun), n jet ai, jahpai ai lam hte wa shakap shai ai tengman ai lam rai nga ai, ga shadawn dai tengman ai lam hpe myit shaku la ai, tsun ai galaw ai rai nga ai. Masum, prophasis (mu mada ai lam ni) hte ninghtan shai ai “kaja wa teng rai nga ai lam” rai nga ai. Anhte a ga hta “ntsa e mahkaw hprwi, npu e hka lwi” hpe myit la ga. Ningbaw ngu ai gaw Hpan Karai a myit jasat hte tinang a shawa hpe woi awn nna hpyi hpun ai lai, masha, amu ni hpe saw lasawn di tawn kau ai lam rai nga ai. Dai majaw ningbaw ni a amu gaw lahta na tengman ai lam hpe “shangang shakang shateng ai hte shadan shadawng ai amu” nan rai nga ai. Ndai gaw ningbaw ningla kaja gaw Hpan Karai hpe kam ai myit hpaji hte matut nga ai tengman lai rai nga ai.
Tengman Lam: Hpaji Lai Jasat
Ningbaw kaja gaw tengman ngu ai lam, hpaji lai hte mung matut mahkai jasat ra ai. Hpa rai nga yang, hpaji gaw masha hpe “zai ai kawn shapu ya ai lam hte shalawt ya ai lam” rai nga ai. Masha gaw hpaji hte “tengman ai machye machyang” hpe mahkyu la ra ai. Dai gaw “tengman ai daru magam” hkam la shangun nga ai. Kaja wa jet ai hpaji jasat gaw dip up ai ni a lata na mung hkum pat kau ya lu nga ai. Hpaji lai jasat gaw wuhpawng langai a tengman ai shinggyim ahkaw ahkang, sari sadang, tengman ai manu hte masha wutsang shagu ntsa na shani shagu na amu hta hproi ra na lam re. Chyum masa hta gaw machye machyang mahkra gaw tengman lam a kata na hkrai rai nga ai. Hpaji lai hte woi awn ai jasat gaw uhpawng a ninggun rai nga ai. Hpa-awn ni hta shen jasat hpaji madung ra ai.
Mungkan hta tengman ai lam gaw matut mahkai nga ai jasat mung rai nga ai. Dai hpe myit mang munu Descartes wa, “jaw ai lashum lam hte tengman ai machye machyang yawng mayawng gaw Karai Kasang a machye machyang hta chyu sha mahta nga ai” nga ai. Dai hpe Agustine wa mung, “Karai Kasang gaw myi jahpaw ya ai pawa, tengman lam hpe hkam la chye ai myit atsam a shara rai nga ai hpe yin la sai. Dai majaw Karai Kasang hpe mu tam ai lam chyu sha tengman lam hpe ra kasit ai lam hta myit shadik lam lu ai,” nga ai.
Dai rai, “chyahtum chyalai tengman lam hte ginrun tengman lam” ngu ai lahkawng nga ai. Hpan Wa Ningsang Chyewa Ningchyang gaw chyalai tengman lam rai nga ai. Shi a hpaji jasa gaw asak jahkrung ya ai, asak hkye la ai tengman amu rai nga nna, aten masa yawng mayawng hta mung chyalai tengman nga ai. Masa ginrun tengman lam gaw masha langai ai aten-shara-mabyin masa hta lachyum lakap nna rai nga ai. Rai yang, shut ai lam gaw dai tengman lam lahkawng yan hpe ninghkap ai lam re. Tim, ginrun tengman lam gaw dai chyalai tengman lam hpe ninghtan shai ai lam n nga ai; shi gaw chyalai tengman lam hte pri nen lam nga nna shada mahkri shawn hkat nga ai. Dai marai langai ningsin hta ram ai made wan shatu ya ai wan shadaw zawn rai nna, ningsin kata tut tu nga na matu makawp maga ai lam rai nga ai. Tim, jan pru wa ai hte gaw shi htoi leng ai lam gaw shingna de rai wa ai majaw jan a npu wan shatu ai gaw shut ai lam rai nga ai. Lahkawng yan shaleng ya ai gaw teng nga ai raitim, shan a shaleng atsam gaw shai hkat nga ai. Dai zawn, ningbaw ningla ni a woi awn ai jasat hta dai tengman ai hpaji lai hte shen la ra ai.
Tengman Lam Lahkawng a Majan Na Tsinyam Mungkan
Manghkang gaw ginra masa tengman lam gaw chyalai tengman lam hku galaw kau ai kaw nna, dai tengman lam gaw masha hpe shalawt na malai n htum nni tsin-yam shabyin ya nga ai. Tinang chyu sha jaw dik, teng dik re nga nhtawm dai Chyalai tengman lam hpe mu mada na myit pat hkrum ai ga re. Daini, n-gun kaba ai (Myen) amyu ni shanhte a nawku htung, rusai, makam, aga, htung gaw jaw dik re ngu hkam la ai n’hkan, kaga amyu ni hpe majan baw, sat nat, jahten shaza ai jasat, n ju n dawng ai, zingri zingrat ai lam ni hpe moi na prat kaw nna daini du hkra galaw nga ai. Dai jasat a npu e masha malawng, ninggun n ja ai ni hkrum sha nga ai. Dai gaw, tengman lam majing ngu ai shara hta “masha, amyu, nawku htung mahta tengman lam,” madaw shara galai tsap nna dai hpe masing hte galaw ai majaw, maga mi de na dai ni hte n bung ai masha ni gaw jamjau hkrum sha nga ai re. Daini na dinghku majan hta mung Myen amyu ni gaw jaw dik tengman lam re ngu ai lai hte shanhte hte n bung ai Jinghpaw, Kayin, Kayah, Sam… ni hpe majan baw sat shamyit nga ai lai rai nga ai. Dai hpe yu yang “kaja wa chyahtum chyalai tengman lam” gaw dip kamyet kau hkrum nga ai aten re. Dai hte maren, dai shanhte a tengman lam ngu ai 2008 Myen amyu kaba lai kaw mahta ai Myen Mung a Ningpawt Ninghpang Gaw Da Ai Tara Kanu hpe n hkap la ai rudi masha yawng hpe gasat shamyit ai masing rai nga ai. Ningbaw kaja gaw “dip da hkrum ai tengman lam hte tinggyeng tengman masing kata tsin-yam hkrum ni a matu gasat woi ra ai.”
4. Daini J.W Sha Ni Hpe Shalawt Na Ningbaw Ningla: Tengman Lam
Anhte daini “masa” hpe ningbaw ningla majing masat ra sai ten re. Tengman ai lam gaw shinggyim masha a shanglawt lam majing rai nga ai lam ntsa hkristan wuhpawng hkridun de sai. Yesu gaw dai “mungkan masha a prat pra lai ningnan” hpe gaw de hpang da sai. Dai jasat gaw hpyen, sut masa, mung masa ninggun kaba nna ja dik ai Roma hkawseng lai hpe ading tawk adawt ai lam kaba tai wa sai. Hparai nga yang, Roma ni gaw gap ai mungkan gaw “hkikhkam ai, ninggun ja ai, sut su ai lahta wutsang ni a ning-awn htung” nan rai nga ai. Hkawseng ting hpe gaw Roma-Caesar wa, npu na mungdan shagu hpe shi mung masa la ni hte a hpyendu ni, mungdaw hte mung-gaiwang ni hpe gaw Roma-sadi dung jauman masha ni hpe daru magam shalan na woi shagun sai.
Shawa ni hta gaw, Roma masha, hpaga hpung ni, mungchying lu ai ni lai hte woi de ai. Dai hpang masha zazai ni, tsasam mayam ni, mari la ai mayam ni, hpyenla ni, sun hkau na mayam ni hpe Roma ni a lusha, sutgan, hpyen masa hte mung masa shim lam a matu adip arip jai lang wa sai. Dai rai Roma ni a hkikhkam ai du magam ni hkrang gaw shanhte a mungkan hpe madu, uphkang lam shagrin la ai lai rai nga ai. Ndai zawn re “du magam ni woi awn ai mungkan a lai” hpe “tengman ai lam” madaw woi awn ai mungkan rai na hpe Yesu gaw galai nna gaw shagrin wa sai. Daini “tengman lam woi” ai kata hkan ai ni lawt lu na re.
1. Kau Chyen Tengman: Masha Sat Ai Masu Hkalem Ai Lam
Kau chyen tengman ai ginrun tengman lam ni hpe chyahtum chyalai masat la nna hkrang shapraw wa ai shaloi dai gaw kaga ni hpe dip rip sha lam, kaboi sha lam, kaup sha lam laisa lam ni hpe shabyin ya shangun ai. Ndai lai masa gaw kaja wa tengman lam hpe jahten shabyak kau ai amyu, nawku hpung garan gin hka lam hpe shabyin ya ai re. Dai ni Myen mung a mung masa gaw anhte Jinghpaw ni hpe amyu, asai, makam masham lai hte garan gin hka ai lam re hpe asan sha mu lu ai. Dai gaw shanhte ni nan galaw ai re. Shanhte hte n bung ai ni hpe shamyit shatsai ai masing rai nga ai. Dai lai masa gaw jahtum kaga ni hpe sat shamyit ai majan hpe shabyin ya shangun nga ai. Lachyum gaw “kaja wa Myen mung a mung masa tengman ai lam” hpe dip kamyet da ai lai rai nna dai gaw masha asak hpe sat ai lam de shadu ya nga sai.
Bai, kaja wa tengman lam hpe ningdang nna tinggyeng tengman lam hpe lapai shanang jasat ai lam gaw manghkang lam kaba hte shahten shaza lam ni hpe madaw shabyin ya nga ai. Dai amu gaw tinang hpe n bung ai makam lam ni hpe ninghkap gasat ai lam hpe mung byin shangun nhtawm, “manang jasat hte shada-jawm gunhpai ai lai” hpe mung n kaw n law di ai amu rai ga ai. Dai rai achyen achya tengman lam gaw asak hkrung lam hpe sharawt ya lam, shada pri nen lam, simsa ngwi pyaw lam, htingram lam, kahkyin gumdin lam, gam jaw gam-ya lam, kanawn mazum lam, dawjau lam, bawng ring lam nga nna gaw tsun ndau, tatut galaw na rai nga ai. Raitim, dai amu ni gaw daw hka lam, n ju n dawng lam shajat ai lam, asak law law hpe jasum kau ai manghkang ni hpe she gyin da ya nga sai.
2. Ningpawt Ninghpang Gaw Masat Da Ai Tara: Tengman Lam Jahting Dum
Daini ringchying ai mungdan shagu gaw dai mungchying masha shagu hkan sa na “ningpawt ninghpang tara” lu ai hkrai re. Asan sha tsun ga, Chyum Laika Buk gaw hkristan ni yawng hkan nang hkan sa na ningpawt ninghpang tara madung rai nga ai, zawn re. Daini anhte J.W. shani a hkan sa na ningpawt ninghpang Gaw Da Ai Tara daini kanang ta? Anhte J.W. shawa ni yawng a sharawng awng nna ra kadawn ai aga, tengman lam hpe jawm jahting da ai amu re. Dai hpe gaw anhte byin mayu ai hpe chyu sha masat da ai baw n re, anhte hta kaja wa kadawn nga ai tengman lam hte chyalai tengman lamyan mahkri jashawn nhtawm, shawa lai, shinggyim ahkaw ahkang lai, maren mara lai, rap ra ai lai, madu up hkang-amyu masha lai ni hpe jawm masat da ai tengman lam rai ra ai.
Sung sung myit sawn shaku yu yang, anhte hkan sa na ningpawt ninghpang gaw da ai tara gaw langai, dai chyalai tengman lam a sharawng awng ai lam, dai gaw tut e dinggrin rai ra ai. Lahkawng, aten hte ginra masa hta hkan nna dai gaw shawa a matut hkai ga rai nga ra ai. Ra kadawn ai hta hkan nna dai hpe jahtuk la, galai galaw la na matu rai nga ai. Masum gaw, dai ningpawt ninghpang Gaw Da Ai Tara a yaw shada lam ni hpe “kaja wa atawng apa shabyin na lam” rai nga ai. Ndai gaw ringchying ai shawa ra kadawn ai masa rai nga ai. Dai lai masa gaw shinggyim masha a prat hpe kyem da ya ai lam, shingggyim prat hpe sharawt ya ai tengman lai rai nga ai.
Shinggyim masha a prat hpe shatsawm na hte shinggyim manu shingkang hpe shagrau shatsaw ya na matu rai nga ai. N tengman ai ningpawt ninghpang tara gaw dai shinggyim prat hte manu hpe jahten sharun, shaza ai lam, shagrit, n sawn n sang di ai lam madaw rai nga ai. Daini na dinghku majan gaw Myen hpyen asuya woi ka ai 2008 ning a mungdan a ningpawt ninghpang gaw da ai tara a rudi masha ni ntsa na mahtai, majan rai nga ai. Matut nna mung dai Myen amyu ni “teng sai ngu” ai tara gaw anhte J.W. sha ni yawng a prat, asak, manu hpe makawp maga, shatawt shatsaw, shagrau ya lu na rai kun? Kaja wa jaw ai Gaw Da Ai Tara gaw masha prat hpe “lahku ai tengman ai lam hpe chye shangun ai lam” re. Anhte J.W. sha ni yawng tinang amyu yawng hkan sa na tara kanu nga ra nhtawm, dai a masat gran da sai laisa hte woi awn nga pra maka hpe dum ra nga ai.
3. Tengman Lam Dagraw Hkum Tai Jasat
Kaja wa tengman ai lam gaw “shinggyim prat hpe hkye la ai lam” nan she rai nga ai. Rai yang, anhte J.W. shani a ningbaw ningla tai nga ai ni gaw ndai lam hpe hkrak chye na hkam la ra nga ai. Dai hta n-ga, “tengman ai lam hpe dagraw da ai hkum” ni tai nga ra ai. Lachyum gaw “amyu masha ni yawng hpe hkye shaw la ai amu” hpe galaw ra nga mali ai. Dai amu galaw ai hta langai, “chyalai tengman lam, lahkawng, ginrun tengman lamyan hpe nan dagraw hpun da ai hkum ni” rai nga ra ai. Dai jasat gaw dip da hkrum ai amyu hpe “shalawt na machye machyang yawng mayawng a rudi” rai nga ai. Dai, prat hpe chye ai ngu ai gaw, galaw shanglawm ai hte shada htep rai kanawn ai lachyum rai nga ai. Dai rai, tengman ai lam hta tinang nan shanglawm, dai hta langai sha kanawn amu galaw ai gaw “masha a lawt lam” mahkrun rai nga ai. Hparai nga yang, dai tengman ai lam gaw “du ladi, n dum n dam ningsin lam hpe yen jahkoi kau ya ai hte rau, shinggyim masha ni hpe woi shalawt nga ai.” Dai rai, tinggyeng myit machyu ai ni, hkrit ai ni, langai ngai a myiman tam ni kadai mung “tengman ai lam ngu ai de n du lu ai.” Dai ni gaw kaja wa mungchying shawa ni a hkam sha ai lam hpe n hkam sha lawm lu ai.
Ga Hpungdim
Daini anhte a dinghku majan aten anhte ni anhte hpe woi shalawt na “tengman lam” hpe gin hka la chye ra ai. Labau hta anhte amyu ni gaw reng ai masha langai ngai woi awn na, alawng pru na, hkye wa meshia galoi pru pru nga, ala rai kaman be be kaw ban hte ban shalai kau wa sai. Daini chyawm gaw “anhte J.W. ni yawng anhte hpe woi shalawt na “prat pra na tengman ai masa” a woi awn ai kaw madaw yawng lahkrip ra ra dai tengman hkum dagraw let padang dip sa wa na aten madaw rai sai. Shaloi, anhte hpe gasat ai kata hpyen; dawhka ai lam, myit n hkrum ai lam, shada sat hkat ai lam, n chye na ai lam, mara shagun hkat ai hpyen mahkra hte shinggan na hpyen yawng hpe mung padang dip lu na rai nga ai. Lahkawng, kadai gaw amyu hpe dip da, sat shamyit ai majan kaw nna woi shalawt ai ningbaw ningla rai nga ai hpe hkrak masat la na ladaw mung rai nga ai. Tengman ai masa hte maren amyu ting hpe dip rip, shagrit, shaprat, shamyit ai prat kaw nna ngang ngang kang kang hkye la ai amu galaw ai ni kadai ni raitimung amyusha hpe shalawt ai ningbaw ningla ni re. Maga mi gaw, Karai Kasang a tengman lam hte amyu masha nga pra tengman lamyan hpe mahkri jashawn nhtawm tengman ai masa hta amu galaw ai ni yawng gaw dai ni anhte amyu hpe shalawt nga ai ningbaw ningla ni rai nga ai. Masum, J.W. shawa ni yang mung dai tengman ai masa hpe dagraw ai hkum tai let, shawa yawng mung “asak hkye ai hkum” tai nga na matu shara masat la ra ai. Daini du hkra tinang gaw gara baw hte matut nga ai kun, shara hpe lata masat la ra ai. Mali, dai ni anhte amyu kata ningbaw ningla ni law law nga nga ai; dai ni amyu hpe hkye shalawt nga ai kun? Snr amyu ting hpe mayam prat langai de bai woi shachyaw ya nga ai kun sha mu ra ai.
Mahta Ai Laika:-
Laika buk;-
1. Carpenter, Eugene E. and Comfort, Philip W. Holman Treasury of Key Bible Words: 200 Greek and 200 Hebrew Words Defined and Explained, Nashville, TN: Holman Reference, 2000.
2. Gnana Robinson, Dr. The Truth Shall Make You Free, Bombay, Bombay Urban Industrial League for Development, 1994.
3. Uma Awng, Hkasha. Jinghpaw Wunpawng Sha Ni A Ningpawt Labau: Ginru Ginsa Hkrun Lam the Amyu Lakung Ni Karan Wa Ai Lam, Yangon: Moon Offset, 2011.
4. 2008 ning Myen Mungdan A Ningpawt Ninghpang Gaw Da Ai Tara Kanu Nhprang Laika buk.
Lakchyoi buk:-
1. “Aletheia, alethens” in Walter Bauer: A Greek–English Lexicon o the New Testament and Other Early Christian Literature edited by William F. Arndt and F. Wilbur Gingrich, Chicago and London: The University of Chicago, 1979. 35-36.
Zuphpawng Sumtang Laika;-
1. Masa Nhtang Myit Yu Ai Lam, Shawa Hkrum Zup Hpawng, Myikyina Mare, YMCA, November 3, 2011.


text:
Shiga
Myen asuya gaw Hpakan de, helicopter hte hpyen n-gun jat
- Post 07 September 2012
- Last Updated on 07 September 2012
- By KNG
- Hits: 492
Myen asuya hpyendap kawn, KIA hpe maja htim gasat na matu yaw shada let, Hpakan ginra de ndai laman hpyen n-gun hpe hpyen nbungli (helicopter) lang nna, htaw sa taw ai lam, dai hpe mu ai, buga masha ni tsun ai.
Lai wa sai August shata 31 ya kawn September shata praw 3 ya shani du hkra Myen asuya hpyendap gaw, hpyen nbungli 2 hte kalang htaw yang hpyenla 20 jan hte n law htum 7 lang htaw sa wa sai rai nna, laknak hte masha n-gun 100 jan sa tawn da sai lam, myi-chyaw-mu buga masha ni KNG Jinghpaw Shiga Dap de tsun ai.
“Ngai hpang jahtum mu ai gaw, bat hpang Langai ya (Sept. 3) shani re ai, nsam atsit re ai, Helicopter 2 re ai. Langai gaw kaba, langai gaw kaji ai, hpyen palawng ni hte sinat lang na yu wa ma ai. Sutdek kaba ni mung lawm ai, masha mali, manga jawm hpai ra ai, laknak kaba zawn re ai mung mu ai. Anhte mung, loi mi tsan ai shara kaw na re majaw, adan sha n mu ai, helicopter gaw manit 10 daram sha hkring na bai rawt mat wa ai,” nga buga masha wa kawn tsun ai.
Myen dap gaw, KIA hte Hpakan ginra kaw lai wa sai August shata kawn, majan matut manoi byin wa ai rai nna, shanhte maga na, hkrat sum ai lam law wa ai majaw hte mawdaw hte kawng lam hku hpyen n-gun jat ai hpe KIA kawn gasat nga ai majaw, ya na zawn hpyen nbungli lang nna, laknak n-gun hpyen n-gun jat wa ai re lam, buga masha ni tsun ai.
Dai hpyen nbungli 2 gaw, Hpakan kaw na, hpyendap makau kaw nga ai, gawdin pa kaw, hkring nna, htaw wa htaw sa galaw nga ai re lam chye lu ai.
August shata kawn, majan grai sawng wa ai majaw, Hpakan ginra mayan na, mare masha ni gaw, shimlum ai, Hpakan myu rap, Maw Wan, Mashi Kahtawng, Rahkai htunghking wang, Sam Htunghking Wang, Me-ti-la jawng, hpungkyi jawng, Hkatawlik, Hkalup Nawku jawngwang ni hkan hprawng yen shanu wa ai rai nga ai.


text:
“Jinghpaw mungdaw gaw Myen hte Miwa a roi rip hkrum nga”: Benedict Rogers
- In San Htai
- Last Updated on 05 May 2012
- By Zau Raw/KNG
- Hits: 3824
Benedict Rogers gaw, laika ka sara hte shinggyim ahkaw ahkang hte seng ai, myit rawt shamu shamawt ai wa rai nga ai. Shi gaw, United Kingdom (UK), London mare kaba kaw daju ai, Mungkan Hkristan Myitrum Hpung (CSW) a Sinpraw Asha Dan Lithkam hte UK kaw na Conservative Party a Shinggyim Ahkaw Ahkang hte seng ai lithkam mung rai nga ai. Shi gaw Myen mung hte seng nna, shaning 10 ning jan, hka ja lai wa sai hte Myen mung kata de mung lang hte lang hkawm sa wa sai rai nga ai. Sa na matu yak ai, bawsang myusha ni madung nga ai, Miwa, Htai hte Gala ga jarit hkan mung kawan hkawm yu sai rai nga ai. Dai ning laman hta shi gaw, Myen mung hpyen gumshem chyawm tari Tan Shwi a ahtik labau hpe ka tawn ai, “Than Shwe-Unmasking Burma’s Tyrant (Myen mung na hpyen gumshem ningbaw Tan Shwi)” ngu ai laika buk hpe ka shapraw dip shabra dat sai re.
KNG: Nang bawsang myusha ni nga ai shara de sa du ngut ai hpang shanhte a lam hpe gara hku mu mada lu a ta?
Rogers: Ngai, Htai-Myen mung, Miwa-Myen mung, Gala-Myen mung, Bangladesh-Myen mung hte hpawn, Myen mung ga jarit hkan, 30 lang jan sa du gawan ngut sai. Kayin, Kaya, Sam, Hkang, Jinghpaw ni a shara hkan grai lang du ngut sai hte Mon, Rahkai hte Rohingya ni a shara de gaw, kalang hpra du yu sai. Bawsang myusha ni yawng gaw, Myen hpyen asuya a, Myen amyu n re ai ni hpe zingri ai masa lam n pu hta na byin pru wa ai, shinggyim ahkaw ahkang tawt lai ai lam ni hpe, lam amyu myu hku na hkam sha nga ai hpe mu lu ai. Shara ra hkan gaw, majan byin nga ai hte, de a majaw, masha law law, nga shara n nga mat nna, mungmasha ni hpe htim gasat ai, mare ni hpe wan nat kau ya ai, sat ai hte mare masha ni hpe ga bawm seng na matu lang ai lam ni byin nga ai re.
Raitim, Hkang mungdaw zawn re ai, gasat gala ai lam ni grai yawm ai shara ni hte, simsa lam la da ai, Jinghpaw mungdaw hkan hta raitim shinggyim ahkaw ahkang tawt lai ai lam ni rai nga ai, maja bungli shangun ai, hkum shan roi rip ai, makam masham zingri zingrat ai, atik anang shara htawt shangun ai hte ma hpyenla lahkawn ai lam ni gaw matu manoi byin nga ai re. Yawng hpe shinggyin yu ga nga yang, matsan jam jau ai lam gaw, grai manghkang kaba rai nga ai, grau nna, Hkan mungdaw hta re, ndai lam ni gaw, Myen hpyen asuya a, hpaji hte hkam ja lam a matu arang n bang ai majaw re.
Jinghpaw Wunpawng myusha ni a, sut masa, makam masham, mungmasa hte shinggyim wuhpung wuhpawng masa a lam ni hpe tsun dan yu rit?
Jinghpaw ni kaw, loi loi hte mai hten mat ai gap hkat jahkring ai lam hpe Myen hpyen asuya hte la tawn ai re, raitim ndai gaw gap hkat jahkring ai sha re, lachyum nga ai simsa lam n re. Dai zawn gap hkat jahkring tawn tim, Jinghpaw myusha ni gaw, garan ging hka ai lam, atik anang sara htawt sit shangun ai lam, maja bungli shangun ai lam, hkum shan roi rip hkrum ai lam hte makam masham garan ginhka hkrum ai lam ni hpe matut manoi, dam lada ai hku hkrum sha nga ai re. Bai nna, ya ten KIO gaw Myen hpyen asuya ni hpyi shawn ai Jarit Sin Dap de hpyen hkrang gale na matu ningdang tawn ai majaw, mungmasa lam gaw grai shaja hkat nga ai aten re. Wuhpung wuhpawng kata na Madung manghkang gaw kani, makau grup yin hten za ai lam hte masha dut sha hkrum ai lam ni gaw, Jinghpaw myusha ni a lapran jam jau hkrum nga ai lam ni rai nga ai hte, ndai lam ni yawng gaw, ading tawk snr kaga lam hku nna shang wa ai, hpyen asuya a policy rai nga ai. Sut masa hpe yu ga nga yang, Jinghpaw mungdaw gaw Miwa hte Myen a roi rip sha hkrum nga ai majaw, buga masha ni gaw, tinang a nhprang sut rai kaw na hpa akyu hkam sha ai lam ni mung n lu nga ai hpe mu lu ai.
Jinghpaw mungdaw de kade lang sadu ngut sai hte galoi hkan sa du ai ta?
Ngai masum lang du yu sai, 2006, 2008 hte 2009 ning kaw re.
Gap hkat jahkring da ai laman Jinghpaw myusha ni a shimlam hte seng nna, gara hku mu mada ai ta?
Masa gaw grai tsang ra na masa re, bai nna, grau nna jam jau ai lam ni dai ning laman hta byin wa nga ai, lama majan bai byin wa jang gaw, grai tsang hpa rai sai.
Ngut mat sai ralata poi gaw, Myen mungdan hpe galai shai wa na matu lahkam langai re ngu nang kam ai i?
N kam ai, ndai gaw hpyi galai ai sha re, hpyen palawng kaw na, mungmasha hkrang de hpyi galai hpun ai sha re. Mungdan gawda tara hte maren, mungdan rapdaw kaw, hpyendap kawn tsa lam shadang a shara 25 hpe la tawn da ai lam, gawda tara hpe bai gram na matu, rapdaw kaw na tsa lam shadang 75 a madi shadaw me ra ai lam hte Myen hpyendap kawn tawt lai ai ru hka amu (crimes) ni hpe jeyang n mai hkra makawp maga da ya ai ritkawp tara ni hte hpawn, NLD a ningbaw Awng San Su Chyi hte rau, mungmasa bawng masha ni n mai lawm hkra galaw tawn ai, tara rap ra ai lam n nga ai, ralata poi ritkawp tara, ralata poi hta kam ai hku galaw ai, me lagu ai lam ndai ni yawng hpe yu yang, ralata poi gaw gaya kahpa she rai nga ai. Bai nna, ndai gaw, gara hku mung lachyum pru ai galai shai ai lam n re ngu ai hpe madi madun nga ai.
Myen mungdan a mungmasa manghkang kaw Awng San Su Chyi a ra ahkyak ai lam hpe gara hku mu mada ai ta?
Shi gaw grai ahkyak ai shara kaw na tsap nga ai re. Myen amyu sha kaw na shi langai sha naw re, bawsang myusha ni yawng hte hpawn, Myen mungdan na mungmasha ni yawng a ntsa hkungga ai hte manu shadan ai lam ya ten hta tsun wa sai re. Shi tsun nga ai ga ni hta myit hkrum gahkyin gum din ra na lam, bawngban jahkrup na lam hte myusha ni a lapran jahkrup jahkrum ra na lam ni gaw, grai ahkyak nga ai. Bawsang myusha ni a ntsa ya ten na shi a madung yaw shada lam ni hte, shi kaw na, No.2 Panglung zuphpawng bai galaw na matu tang shawn ai hpe madi shadaw ai lam ni gaw, grai kaja ai lam ni re.
Myen hpyen asuya gaw mai jahkrum ai baw hpan re ai ngu nang shadu ai i?
Ngai gaw n shadu ai. Raitim shanhte n dang hkam na daram re ai, dip n-gun jaw ai lam ni byin wa jang gaw mai byin wa na re. Shanhte lata ai hku sha lu galaw wa na n re. Mungkan gadaga kaw na jaw ang ai ladat hte, hkringmang ladat, mungmasa, sut masa ladat ni hte dip n-gun jaw ai rai yang byin wa mai ai. Grau nna, UN hpe Myen mungdan a htingbu mungdan ni rai nga ai, Miwa, Gala, Htai hte ASEAN malawm ni jawm madi shadaw ai hte shanhte a Myen mungdan a ntsa kaup lu ai atsam hte pawng nna, bawngban jahkrup ai lam de shang wa hkra mai galaw nga ai, dai majaw, ndai shara kaw mai byin ai lam gaw nga na re ngu kam ai.
Laknak lang hpung ni a lam hte seng nna, gara hku mu mada ai ta, shanhte gaw, tinang a myusha ni hpe kaja wa nan lu makawp maga ya lu nga ai i snr lam woi lu nga ai i?
Laknak lang hpung ni tsap nga ai gaw, tinang a myusha ni hpe Myen hpyen asuya kawn gasat shamyit ai kaw na, makawp maga na matu rai nga, shanhte a mungmasa wuhpung kaw, tinang myusha ni hpe, awngdawm ahkaw ahkang lu hkra shakut ai kaw, mung masa hte shinggyim wuhpung kata ningbaw hku lam woi nga ai rai nga ai. Shanhte gaw masha wuhpung wuhpawng a ra kadaw ai magam bungli kaga ni hpe galaw ai kaw mung shanglawm nga ai.
Myen mung a mungmasa manghkang hpe hparan na matu gara ladat gaw kaja dik ngu nang mu ai?
Ngai kam ai gaw, Myen hpyen asuya, democracy lam hpe woi shamu shamawt nga ai Awng San Su Chyi hte bawsang myusha ningbaw ni yawng hkrum nna, lachyum nga ai masum hkrum bawngban jahkrup ai ladat re ngu mu mada ai. Bai nna, ndai lam hta, jet ai Munghpawm byin tai wa hkra hte dai kaw, Bawsang myusha ni a matu rap ra ai ahkaw ahkang hpe manu shadan ya na, makawp maga ya na matu re. Bai nna, bawsang myusha ni hpe Munghpawm kata madu uphkang ginra ni jaw mat wa na matu rai nga ai.


text:
Shiga
Myen dap rim mat ai Yi Hku mare masha Slg. Galau Bawm Yaw mat taw
- Post 20 July 2012
- Last Updated on 20 July 2012
- By KNG
- Hits: 664
Myen asuya hpyendap kawn July praw 1 ya shani rim woi mat ai, Sam mung dingdung daw, Pangsai, snr Kyukok makau, Yi Hku mare masha Slg. Galau Bawm Yaw hpe dat ya sai nga tim, dai ni ten du hkra nta de n du wa ai majaw, shi a nta masha ni tsang nga ai lam chye lu ai.
Myen hpyendap kawn KIA hte matut mahkai ai ngu n tsen nna, Yi Hku mare masha 26 hpe rim jep wa sai hte, mare salang wa ama hkam shaw la ai majaw, mare masha 25 bai lawt wa ai raitim, Slg. Bawm Yaw a shiga n lu, mat taw ai lam, shi a madu jan Hpaure Hkawn Hpang tsun ai.
“Shi hte seng na hpa shiga n na ai, shi hpe July praw 3 ya shani dat dat sai nga gaw na ai. Dai majaw ndai kaw na masha kaba ni sa san ai shaloi dat kau sai nga sha nhtang tsun ai, raitim ya du hkra n pru wa ai. Hpa byin taw ai kun mung n na lu ai, shanhte (Myen asuya hpyenla) ni shi hpe sat kau nna, anhte hpe masu ai she rai na sai. Ngai na madu wa si mat jang mung, chye mayu ai, shi hpe sat kau jang mung, moimang hpe gaw mu mayu ai,” nga nna, shi tsun ai.
Lai wa sai July praw 1 ya jahpawt Yi Hku mare makau kaw, KIA dap dung 36 hte Myen asuya hpyendap Hk.L.Y 109, 123 hte 45 ni gasat hkat wa sai hte, Myen hpyendap ni gaw, Yi Hku mare masha 26 hpe Pangsai pyada dap de rim wo mat wa ai re lam, buga masha ni tsun ai.
Yi Hku mare salang ni dai shana jang, ama hkam nna, hkan tsun ya ai majaw, mare masha 23 hpe dai shana bai dat ya sai raitim, Slg. Bawm Yaw hte rau Miwa amyusha Slg. Jau Fa Ying hte Slg. Jau Fa Ning shanhte masum hpe matut rim da nna, Tik Hkwa ngu ai asuya hpyendap de woi mat wa ai rai nga ai.
Dai hpyendap kaw shanhte masum hpe jep ai shaloi, mi pat da ya nna, KIA hte matut mahkai lam nga n nga jep san wa sai hte shanhte ningdang ai majaw, nhtu hpe wan kakang nna, kan kaw kaba ya, malut hkayawm wan hte kaba ya, wan shadaw hte kaba ya rai, amyu myu zingri wa sai lam, bai lawt pru wa ai, Miwa la lahkawng kawn tsun ai.
Dai zawn, amyu myu zingri ngut ai hpang, Miwa la lahkawng gaw, Jinghpaw n re hpe chye mat ai majaw, July praw 4 ya shani bai dat ya ai re lam, mare masha langai KNG Jinghpaw Shiga Dap de tsun wa ai.
“Shan lahkawng hpe gaw bai dat dat ai, ningma ni hte du wa ai re, du wa ai shana, mai byin ai daram tsi bang ya ai, hpang shani gaw, Pangsai tsirung kaw sa tsi ai. Ya gaw kaja wa sai, raitim Slg. Jau Hpa Ning gaw dam lu mat sam ai, hkum makret machyi ai nga tsun ai. Tsirung kaw, dat man gayet yu ai shaloi, n ra loi ga taw ai,” nga dai buga masha wa tsun ai.
Shanhte masum hpe KIA hpyenla n re lam ama hkam nna, dat ya na matu sa hpyi shawn ai, mare salang wa hpe mung, bai rim nna, baw kaw gayet ya ai majaw, Pangsai tsirung kaw, tsi tsi hkam la ra wa sai re.
Ya ten hta hpang jahtum dat ya dat ai, Slg. Galau Bawm Yaw gaw, mat taw ai hte, Pangsai (Kyukok) hte kaga mare hkan sagawn hkawm ai raitim, shiga n lu shi ai lam buga masha ni tsun ai.
Yi Hku mare hta Miwa, Lisu hte Jinghpaw amyusha ni shanu nga ai rai nna, ya ten hta dai mare makau hkan majan matut manoi byin nga ai majaw, Pangsai Hkalup Hkristan nawku jawng na, hpyen yen dabang kaw tsinyam 241 shanu nga ai lam chye lu ai.
Hpyen yen ni hpe, Metta Development Foundation, Sam mung Ramma Hpung, Pangsai na asuya magam dap ni, garum nga ai re the, malu masha hte kaga garum ningtum ni matut ra kadawn nga ai lam, dabang lithkam Saranum Hkawn Ja tsun ai.


text:
Thank you for visiting our blog. Kachin Review is the official blog of our website www.kachinreview.com. Our website is currently inaccessible due to technical problems. So we created this blog to keep in touch with our readers while we are repairing our website.
Saturday, July 24, 2010
BGF Gaw Kachin Political Goal A Ding Bai Ding Na
April 18, 2010
Dai ni na ten mungmasa ningbaw makau mi lapran, ningmu n’bung, ladat shai, mungmasha a gawng malai tai na malai, tinang tinggyen wuhpung akyu hpe shawng kaw tawn ai majaw, wunpawng myusha ni a mungmasa pungdan lam yit taw nga sai hpe mu lu nga ai.
Grau nna gaw Myen hpyen asuya pale dat ai strategy langai rai nga ai Border Guard Force (BGF) masing hta BGF hpe hkap la ai wuhpung ni hte n'hkap la ai wuhpung ni ngu n'na, ga garan nga saga ai. KDA, NDAK, La Sang Aung Wa Hpung, Ah Dang Hpung ni BGF masing hpe hkap la n'na, KIO langai sha n'hkap la ai hpe mu lu ai.
Hkap la ai, nhkap la ai ni ngu ai hta grau ahkyak ai gaw, ndai BGF ngu ai masing gaw hpa rai ta? Kachin politics ngu ai gaw hpa rai ta? Kachin political goal gaw hpa rai ta? ngu ai hpe chye ra nga ga ai. Ndai lam ni hpe asan sha chye na tawn yang, hkap la gying ai, n'hkap la gying ai mahtai gaw asan sha pru wa na re.
Shawng ningnan BGF masing ngu ai hpa rai ta, ngu hpe yu yu ga. BGF gaw 7-Step Road Map kaw lawm ai bawsang amyu laknak wuhpung ma hkra hpe Tatmadaw Myen hpyen dap a uphkang ai npu de bang kau na masing rai nga ai. Ndai masing hta, hpyen dap hkrang hpe, hpyen la 326, du 18 hte hpyen dap shagu gaw Myen hpyen la hte bawsang laknak wuhpung hpyen la ni hpe gayau kau nna, major rank madang commanders 3 hte hpaw sa wa na rai mali ai. Cammanders 3 hta 2 gaw laknak lang wuhpung naw kaw na rai n'na, 1 gaw Myen hpyen dap kaw na rai na. Hpyen dap shagu hta, general staff officer and quartermaster officer mung Myen hpen dap na du ni rai na rai nga ai. Dai hta sha n'ga, sergeant majors, segeant chyare hte nurse zawn re marai 27 hpe mung, myen hpyen dap kawn shalawm bang tawn na rai nga ai.
Nde a lachyum gaw hpa rai ta, nga yang, hpyen dap shagu a shamu shamawt ma hkra gaw Myen Tatmadaw kaw nna order sa wa na rai n'na, ginjaw Naypyidaw kaw jahkrat dat ai order hpe n'hkan sa n'mai, myen hpyen du, hpyen la ni hte rau yup rau sha, rau matep tawn na masing rai mali ai. Ginjaw Naypyidaw e mung, 2008 Consitution hta yawng mu chye ai hte maren, hpyen dap a ningbaw gaw ya na Myen hpyen du ni sha shara la tawn ai rai nga ai. Dai hta sha n'nga, 2008 consitution hku nga yang, 2010 Election hta Asuya ningnan hpaw wa yang mung, Asuya a Parlimentary Seats 100% hta 30% gaw hpyen hpyen du ni shara la na rai nga ai.
Myen hpyenla hpyendu ni ram akyang lailen htenza, mungmasha n'tsa tau ya ai lam n'nga ai, mung masha ni hpe Naypidaw kawn gap sat nga yang, gap sat re ni hte, daini wunpawng myutsaw hpyenla ni, rau yup rau sha, myen shagun ai bungli galaw na, masa de rai wa sai.
Ndai kaw kachin politics hte Kachin political goal gaw hpa rai ta ngu ai hpe, bai yu ga. Shawng ningnan chye na da ra ai lam langai gaw, wunpawng myusha ni a rawt malan galaw ai lam gaw, myen rawt malan hpung ni hte shai ai lam langai mi nga ai. Dai gaw labau hka rai nga ai 1947 Panglong Agreement hta Myen amyu hte bawsang amyu sha ni "federal democacy" mungdan langai jawm gawgap na matu, myithkrum ga sadi la wa, Union of Burma gaw gap wa ai hpe, U Nu, Ne Win, hte Than Shwe ni jahten jaza kau ai mungmasa ahkaw ahkang hpe, bai lu la na lam rai nga ai.
Lam ntsa na ga hte tsun ga nga yang, Myen ni matu gaw free and fair election hte democratic Asuya paw pru wa jang rai sai. Raitim Kachin politics gaw democracy mi lu lu, Naypidaw kawn wunpawng mungdaw e shanu nga ai wunpawng myusha ni a gam maka hpe Naypidaw kaw, dawdan ya na n'rai. 1947 Constitution kaw na zawn, tinang mungdan tinang Asuya hte uphkang n'na, Union of Burma a federal Asuya e mung shang lawm let, rau nga pra na mungmasa rai nga ai. Tinang mungdaw tinang amyu, laili laika, htung hkying, makam masham hpe makawp maga, sharawt jatsaw ya lu na, tinang mungdaw na mungmasha hpe gawng malai tai ya lu na, federal democray hkrak bai gawgap la lu na lam rai nga ai.
kadun dawk tsun ga nga yang, myen mung masa la ni gaw, democracy lu yang mai sai raitim, Kachin hte laga bawsang amyu ni matu gaw, "federal democracy system" hte sha n'rai yang, amyu langai hte langai a lapran ramra ai mungmasa ahkaw hkang hpe jaw ya lu na n'rai nga ai hpe, asan sha chye na ra nga ai. Ndai federal democracy system hpe Bama-lu-myo-gyi-wa-da hpe lang ai myen mung masa la ni gaw, bawsang amyu ni hpe self-determanation ngu ai tinang gam maka tinang dawdan ai ngu ai mungmasa ahkaw ahkang hpe n'kam jaw nna, n'tara ai hku, bawsang amyu ni hpe dip up sha lu na matu, mawlanyet kaba hte, Federal democracy nga jang, Union of Burma kaw na, ga garan na re, nga n'na, jahpoi ahpyak masu rai, myen amyu hpe amyu kaba shatai lu, mungdan ting hpe, myen amyu ni up sha lu na, masing hte, labau hpe jahten, mungmasa hpe myi hpaw n'na masu pale nga ai rai nga ai.
Daini anhte wunpawng mungmasa galaw ai ni hta mung federal democracy hpe tsun yang, myen nna ra ai gaw, nga n'na, federal democracy mung n'tsun mat, democracy lam tsun ga ngu yang mung, maigan na Asuya hpe ninghkap ai ni hte pawng ai nga na tsang na, democracy mung n'tsun mat. Political principle hte political goal n'nga ai, majoi Kachin mying gun, sinat hpai nna, mungmasa mung, n'jahta mat ai, shaning na na rai wa nga saga ai.
Yaw shada ai Mungmasa pandung hpa rai ta? ngu san yang pi, le zawn zawn nang zawn zawn, nchye htai ai Wuhpung ni lawm ai hpe mu lu ai. Myen hpyen ningbaw, Than Shwe, Maung Aye, Thein Sein, Kyaw San, Ye Myint ni dictatorship ladat hte mungdan ting hpe yam sha zingri nga ten, anhte wunpawng laknak hpai ai ni, democracy mung n'tsun, federal democracy mung n'tsun, myen dictatorship Asuya hte hpa n'shai ai lailen ni nga wa sai hpe mu lu ai. Ndai zawn rai, political principle n'nga, political goal n'nga ai mang hkang a majaw, hpang jahtum e, BGF hpe aloi ali hkap la jawng nga saga ai.
British ni myenmung de ye nsa wa ten, wunpawng ginra hte wunpawng myusha ni hpe maigan amyu langai mung sa up hkang ai lam n'nga, tinang Du magam ni hte tinang uphkang lai wa sai. British colonial prat hta mung, Wunpawng buga ginra ni hpe wunpawng amyu Duwa ni hpe sha bai lata san let, up hkang shangun lai wa sai. 1948 ning Myenmung Independence lu na matu, mahkrun jawm tam ai hta, Myen mung ting "Federal democracy system" hte shada da hkungga garum shingtau hkat lu yang, grau mai kaja na re nga n'na, Gen. Aung San hte Jinghpaw, Sam, Hkang ninbaw ni myit hkrum ma ai majaw Panglong Agreement hpe sen htu saga ai re. Panglong Agreement gaw federal system, laksan mungdaw asuya ni pawng n'na, jawm nga pra na, gasadi rai nga ai.
Daini na anhte ni BGF hpe hkap lau kau yang Kachin politics hta hpa byin wa na ta? Mahtai gaw wunpawng myu sha ni a labau hte, 1947 Panglong Agreement, 1960 hpang wa ai rawt malan, kabai kau ai hte bung sai. Ndai zawn re labau nga wa ai hpe Bama-Lu-Myo-Gyi-Wa-Da lang ai Ne Win, U Nu, Than Shwe ni gaw, chye nga ninglen, labau hpe gram, federal democracy system hpe jahtau kau n'na, myenmung ting hpe myen shatai, myen up sha lu na, mung masa "myen-ma-han democracy" mying akawp hte magap nna, maw lanyet galaw nga ai re.
Ndai 1947 Gen. Aung San si mat ai hpang kawn Bama-lu-myo-gyi-wa-da lang ai myen mungmasa la ni gaw, federal democracy system hpe jahten na matu democracy ladat hte mi rai rai, hpyen n'gun ladat hte mi rai rai, galaw sa wa na ngu ai masing nga ai hpe England mungdan London School of Economics hta sharin shara galaw nga ai Myen hpaji ninghkring Dr Zarni gaw Irrawaddy shiga dap hta shi ka ai “Confronting the Demons,” ngu ai laika ngau hta madi madun wa sai. (Dr Zarni: "Misinformed by the skewered readings of our past, the dominant Bamas imagine ourselves as a historically cohesive nation whose organizational integration with minority peripheries only needs to be completed either democratically or by force.") Dr Zarni matut tsun ai hta, British ni myen mung kaw na le mat ai hpang, bawsang amyu ni gaw Colonial langai bai rai nga ai Myen a n'tara ai mawlanet de du mat wa n'na, ndai Myenhpyen Asuya uphkang nga ai ten, hpaga yumga, htung hkying, makam masham hte mung masa ahkaw ahkang ni hpe, myen mung masha ni hte, grau n'na, hkrat sum ai hpe hkrum sha ai lam, ka taw nga ai.
Daini mungkang hte myen hpaji ai ninghkring law law pi, myenmung a mang hkang gaw democracy mang hkang sha n'rai, bawsang amyu ni a mungmasa ahkaw ahkang (federal democracy) hkrat sum ai lam, mang hkang madung rai nga ai hpe, hkap la nga sai re.


text:
Thank you for visiting our blog. Kachin Review is the official blog of our website www.kachinreview.com. Our website is currently inaccessible due to technical problems. So we created this blog to keep in touch with our readers while we are repairing our website.
Wednesday, July 28, 2010
Nsam "mut" ai ni rai kun?
Ning pawt
Anhte yawng chye ai hte maren, No. 2 mungkan majan hta, Jew masha wan 6 jan hpe Nazi ni roi rip sat kau ai. Lam amyu myu hku na zingri sat ai. Dai hta, n kaja ai maga hku mying kaba ai langai gaw, "gas chamber" ngu ai "Dinghta Ngarai Gawk" ni rai nga ai. Chyinghka chyip chyip di la da ai gawk kaba kata kaw, si chye ai baw "ngarai nsa" (gas) dat bang dat nna, masha law law hpe loi loi hte lawan ai hku sat ai lam rai nga ai.Mare buga hkan na, Jew rai marai yawng hpe rim la nna, "concentration camp" ngu ai, lusha/tsi mawan n grung ai, bungli hpe laja lana masha hte n bung hkra shangun ai "roi rip bungli dabang" de sa dat ai. Dai "roi rip bungli dabang" hta, jan pru jan shang bungli galaw ra ai. Lu sha kadai mung n grung ai. Grai gawng kya mat ai ni hpe "Dinghta Ngarai Gawk" de gawt bang nna, sat kau ai. Dai "roi rip bungli dabang" ni hta shang wa ai chying hka sha nga nna, pru wa ai chying hka n nga ai. Dai de sa hkrum ai Jew bawng masha ni yawng gaw jahtum e si hkrum na matu re. Ndai gaw anhte yawng chye chyalu rai nga ai, Nazi roi rip bungli dabang a lam n tsa lam rai nga ai.
Bai nna, "roi rip bungli dabang" na Jew bawng masha ni a masa gaw chyip chyap rai, prat a matu hpa myit mada shara nnga ai. Shanhte a asak gaw dai kaw sin ai Nazi hpyen la ni a lata e rai nga ai. Dai masa ni hpe n kam hkam ai majaw, Nazi hpyenla ni hpe gum lang na gaw grau n mai byin ai. Malu masha shakyet da ai hkrum ai majaw lam hkawm ai pyi kading kadang she rai, gara kaw na gumlang na atsam lu na ta? Chyip chyap re ai masa hta hkam mana sha na lam sha nga mat sai. Gai.....dai hku nga yang, ndai masa ni gaw, ya dai ni na anhte Wunpawng sha ni hkrum sha taw nga ai n gun grai ja ai ni a du kyit manat hkrum ai masa ni hte wa jahtuk yu mai na kun? Dai n gun grai ja ai ni, shakyet da sai majaw, anhte Wunpawng sha ni gaw, agru agra rai, hpyi hte n ra sha kap mat sai masha hte bung mat wa sai. Mung masa, amyu masa, htung hking masa ni yawng hta, nsa sa she yak hkra dip manat hkrum sha nga ai. Jew ni mung, dai 'roi rip bungli dabang' nga ai, lamu ga jarit kata kaw nga nga ding sa, Nazi hpyen la ni a lata na lawt lam nnga ai.
Dabang jarit kata na nsam "mut" ai hpung
Dai 'roi rip bungli dabang' kata kaw na masa ni hta anhte nau n chye ai baw lam ni grai law hkra byin lai mat wa sai. "Dinghta Ngarai Gawk" kata hta, si chye ai baw "ngarai nsa" (gas) ni hpe kaja ja ta tut dat bang ai ni gaw, Nazi hpyen la ni nrai, "Jew" masha ni nan re ngu tsun yang mau ma na kun? Lu sha hpe mala la kahti gari sha jaw sha ai kaw, yang yi tawng daw chyen mi sha shajan lu sha sha ngu nna, Nazi hpyen la ni a ningtum ma tai mat ai bawng masha (Jew) ni grai law nga ai ngu yang mau na kun? Kaja ja nga yang, Nazi "roi rip bungli dabang" kata kaw na, shinggyim masha ni a matut mahkai ai lam gaw "roi rip ai wa" (perpertrator) hte "roi rip hkrum ai wa" (victim) ngu ai hpan lahkawng sha nrai nga ai. "Roi rip ai wa" gaw n kaja ai majaw n sam a chyang hte anhte masat yang, "roi rip hkrum ai ni" yawng hpe gaw kaja ai ngu nna nsam "a hpraw" hte masat na kun?
Primo Levi ngu ai Jew laika ka sara wa gaw, Nazi "roi rip bungli dabang" kata kaw, bawng dung lai wa nna, majan kaba ngut ai ten hta gam kaja let bai lawt wa ai wa rai nga ai. Shi gaw "roi rip dabang" kata na nsam "mut" ai hpung ni a lam sak se hkam nga ai. Nazi ni hte pawng nna, dai nsam "mut" ai hpung hta shang lawm sai ni gaw, Nazi ni tsun ai yawng galaw ra sai. Madu amyu hpe sat ai gas nsa mung dat bang ra sai. Bungli n galaw ai makara ni hpe mung kayet ra sai. Ndai "roi rip bungli dabang' hpe anhte a dai ni na Wunpawng wuhpung wuhpawng hte shabung na nga yang, anhte a wu hpawng kata kaw dai zawn n sam "mut" ai hpung ni nga ai i? Amyu sha ni ra sharawng ai lam hpe "ahpraw" ngu nna, hpyen asuya hpe gaw "achyang" ngu sawn yu ga. Mahtai gaw anhte yawng chye chyalu re. Lai wa sai shata ni hta, n gun kaba ai ni a pressure hpe n lu hkam mat nna, jarit sin hpyen dap (Border Guard Force) hpe hkap la kau sai NDA(K) hpung hte, Lasang Awng Wa hpung ni gaw ndai nsam "mut" ai prat hpe a san sha hkam la kau sai. Rai yang, anhte ndai nsam "mut" ai zone de hkrat shang mat ai ni a masa hpe loi bai hka ja yu ga.
Nsam "mut" ai ni
Nsam "mut" ai gaw mut ai sha re. Galoi mung achyang tai mat na gaw nrai nga ai. Dai hte maren, ahpraw mung nrai sai. Shanhte gaw "priviledge" ngu ai yu maya masha ni nlu mai ai ahkaw ahkang ni lu mat wa na re. (Yangyi chyen mi sha pyi shajan lu sha sha, dai gaw ahkaw ahkang rai sai.) Shanhte hku na, ntsa de na, n gun kaba ai ni jaw ai arawng aya (power) kaji kajaw mung mai lu nga ai. Levi tsun ai "roi rip dabang kata" hta sin ai Nazi hpyenla ni a ningtum ma tai ai Jew masha ni gaw shahte lu tawn ai power kaji sha rai tim, dai hpe grai kabu gara hte jai lang ai. "Auschwitz roi rip bungli dabang" kaw ndai zawn re, n sam "mut" ai hpung ni hpe "The Special squards" ni ngu nna, hpung hpaw da ya ai. Dai "The Special Squards" kaw shang lawm ai Jew (malawng) bawng masha 700-1000 lapran ayan nga ai (Auschwitz kaw bawng dung ai masha chyarang a 90-95% gaw Jew re). Shanhte galaw ra ai bungli gaw, "dinghta ngarai gawk" hta "ngarai nsa" (gas) dat bang ai. Amu ngut ai hpang, mang ni hta ai, mang kaw kap ai ja wa ni lahkawn ai. Dai gawk de rai n shang shi yang, sumpum da ai bawng masha ni a arung arai ni kaw nna, kaja ai ngam ai ni Nazi ni a matu mahkawng ya ai. Nazi hpyen la ni shangun ai hpa mung galaw ra ai. "Special squard" kaw shang lawm ai ni law malawng gaw, manang ni a ntsa e ka up lu ai ahkaw ahkawng (power) hpe ra ai ni, shawng de dip da hkrum ai (sh), shinggyim wuhpawng hta shara nlu, myiman nlu ai hku na nga lai wa sai masha ni rai nga ai hpe Levi tsun da nga ai. Dai majaw ndai nsam "mut" ai kata de shang mat ai ni gaw, n gun kaba ai ni a pressure hpe n lu hkam ai majaw sha nrai, "previledge" ngu ai, manang wa hta jan ai ahkaw ahkang hpe lu mayu ai ni, shawng de wuhpung wuhpawng a shara jaw ai n hkrum lai wa ai ni mung mai byin nga lu ai. Anhte Wunpawng wuhpung wuhpawng kaw mung ya BGF hpe hkap la kau sai hpung ni sha nrai, pressure a majaw mi rai rai, ahkaw ahkang shajan ra marin ai majaw mi rai rai, hpyen wa hte pawng mat ai masha ding hkrai ni mung shawng de grai nga lai wa sai. Ya mung naw nga nga ding yang re.
Kade mara ta?
Dai hku nga yang anhte gaw dai "Special Squards" ni hpe, arawng aya ra marin ai ni, tinang amyu hpe tinang nyet kau ai ni ngu nna, mara shagun na kun? Tinang nan shanhte a shara kaw n shang yu ai, shanhte hkrum sha nga ai pressure ni hpe n hkrum kadup yu ai sha shanhte a akyang lai len (moral) hpe, je yang (judge) na matu Levi myit n hkrum nga ai. Teng sha nga yang, n dai hku manghkang ni shabyin ai yawng a ningpawt rai nga ai, "Gumshem uphkang ai hkrang" (structure of the toralitarian state) gaw ndai lam hte seng nna, lit nga dik re ai lam Levi tsun da nga ai. "Daru magam (power)" mung shawa kaw nnga ai sha, marai 1-2 a lata kaw sha manat tawn da ai rai yang, "jan ai ahkaw ahkang (privilege)" gaw paw pru wa chyalu rai nna, dai hpe hkan shachyut ai masha hpan mung nga chyalu re ai lam tsun da nga ai. Ndai gaw "Roi rip bungli dabang" kaw sha n rai, gara wuhpung wuhpawng kaw mung mai nga nga ai. "utopia" ngu ai kaja ta tut nnga ai "shingran wuhpung wuhpawng" hkan sha nnga ai lam Levi tsun da ai.
"mut" ai ni a prat mung n loi la nga ai
Langai mi anhte matsing ra ai gaw, "mut" ai zone de shang mat nna, manang wa hta jan ai ahkaw ahkang loi li lu jai lang tim, "mut" ai ni a prat gaw tsep kawp pyaw lu ai nrai nga ai. Mi tsun ai hte maren "Roi rip dabang" kata hta shang wa ai chying hka sha nga nna, pru wa ai chying hka nnga ai. "The Special Squards" ni mung si ra na sha re. Grau nna sawng ai gaw, dai Nazi "roi rip bungli dabang" ni hpe "Gumhpawm hpyen hpung (the allied forces)" ni shang zing ai. "Gumhpawm hpyen hpung" ni No 2 mungkan majan dang nna, Nazi ni majan sum ai. Nazi, hpyen bu/hpyenla law law "mung kan mung hpawm tara rung" (internation court) hta je yang hkrum sai. Dai ten hta, nsi nna ngam nga ai "The Special Squards" hta shang lawm ai hpung ni mung n lawt nga lu ai. Ndai hpe NDA(K), KDA, Lasang Awng Wa hpung ni chye na hkam la ra nga ai.
"mut" ai madang kaga grai naw nga ai.
Rai ti mung, dai hku je yang hkrum ai hta, jahtum e, mara nnga lawt mat ai "Special Squards" malawm n kau mi mung nga nga ma ai. Dai ni gaw kaning re ai ni rai ta? "Roi rip bungli dabang" kata "Special squard" hpung kaw shang lawm nna, Nazi ni a rung mazing ning tum ma (clerk) amu sha ang hkrum ai ni n kau gaw, dai "roi rip dabang" kata hta, shim da ai information ni hpe chye lu na ahkang lu ma ai. Dai hpe amyat htuk nna, tinang a manaw manang (yu maya masha) ni hpe garum ai lam ni galaw ai. Tsun ga nga yang, tinang lu tawn da ai ahkaw ahkang hpe kaja ai hku jai lang ai ni rai nga ma ai. Shanhte gaw, nsam "mut" ai "Special Squard" rai tim, shanhte a "mut" ai shadang gaw ahkaw ahkang hpe jum tek mayu nna, tinang a manaw manang, amyu sha ni hpe roi rip ai ni hte ninghtan shai nga ai. Ndai masa hpe anhte a Wunpawng wuhpung wuhpawng hte bai jahtuk dat yu ga.
KIO a masa
Sawn yu ga nga yang, anhte Wunpawng mung masa hpung ni gaw hpyen asuya hte cease-fire agreement galaw ai 1993/94 hkan kaw n na "chyamut" ni byin mat ai ngu mai tsun nga ai. Ga shadawn, KIO ni myen hpyen du ni hte arau lu sha sha ai, Golf arau kayet ai. Rai tim, maga mi de gaw hpyen n gun shajat ai, ramma ni hpe hpyen hpaji sharin ya ai, mung masa pang dung a ru di, Pang lung ga sadi hpe ja ja manat da ai. Ndai lam ni gaw n gun kaba ai hpyen asuya wa nra ai baw "hpraw" ai shamu shamawt lam ni rai nga ai. Dai hta n ga, Jinghpaw mung daw (Kachin State) a mung masa du hkra ladaw gaw KIO hte hpyen asuya a matut mahkai lam kaw grai shamyet shanat nga ai. Sawn yu ga nga yang, KIO gaw 1994 kaw nna,2008 du hkra Jinghpaw mungdaw a mungmasa joi jang hpe lapran kaw zim hkra shara ya ai lam ni nga wa sai. Dai lam gaw, ndai hku rai nga ai.
Mung shawa gaw, "ahpraw" rai nna, shanhte a ra sharawng ai lam yawng gaw hpyen asuya (nsam "a chyang") hte n htan shai ai hkrai rai nga ai. KIO hku nna hpyen asuya hte tsep kawp nhtan shai ai hte, mung shawa hte bung ai "a hpraw" nsam galai na hpe mung shawa grai ra ai (KNU a lai). KNO ni mung ndai masa hkan nga ai. Rai tim, shanhte gaw "Gumshem daru magam" a jarit shinggan de nga ai ni re ai majaw, pressure nnga ai. Wang lu wang lang hpraw mayu ai ram mai hpraw nga lu ai. KIO gaw "Gumshem daru magam" a jarit kata kaw nga ai majaw mung shawa ra ai n sam "a hpraw" hpe dagraw na nga yang, myen hpyen asuya hte di di myi man hkrum, hkrum katut ra sai. Myen hpyen asuya gaw n gun grai kaba ai majaw, hpa mung shabyin lu ai. Shanhte a lailen langai mi gaw, shanhte hte kanawn mazum taw nga ai ni, shanhte ra ai hku nrai wa yang, mung shawa hpe dingbai dingna jaw ai. Ga shadawn, Jinghpaw mungdaw a gunrai chyai ai lam hta, Miwa mung hte hpaga yumga galaw ai, Laiza-Myitkyina maw daw lam gaw grai ahkyak ai. Myen hpyen ni a loi sha galaw lu ai lam gaw dai mawdaw lam hta gunrai htaw sa lam shayak kau na lam sha rai nga ai. Dai mawdaw lam hpe machyu nna, kan bau ai ni, dai lam hku htaw shalai ai kun rai hta machyu nga ai shawa daw tsa ni a nga pra lam ni yak hkak wa na lam ni hpe tau ai majaw KIO gaw nmai "hpraw" nga ai lam ni nga nga sai. (Ndai maw daw lam ai ahkyak ai lam gaw Nargis byin ai shaloi dang dawng lai wa sai. Jinghpaw mung de "jum" ndu mat ai majaw Laiza lam hku shang ai "Miwa jum" hpe mung shawa ni madi shadaw ra mat ai).
Ndai gaw 1994 - 2008 ning lapran na KIO a mungmasa hkrun lam hpe ding lik yu ai lam rai nga ai. Dai hpang na BGF hpe ninghkap ai lam gaw mungshawa ra sharawng lam "a hpraw" de shang bang wa sai. Dai majaw, ya byin wa na lam gaw, mung shawa hte wora hkran-ndai hkran rai nga ai, n gun ja ai myen hpyen asuya hte di di myi man hkrum na de yawng wa sai.
Hpung Dim
KIO sha n ga, "Gumshem uphkang ladat" a n pu kaw shani shagu sak hkrung ra ai mung shawa hte kanawn mazum mayu ai ni yawng gaw, "mut" ai n sam hpe dagraw ra ai sha rai nga ai. Ga shadawn, NGO ni rai nga ai "Metta Foundation", "Shalom Foundation" zawn re ai wuhpung ni mung bungli galaw ai masa hta, mung shawa a myi man tau ai majaw, kade n kam tim sharang nna, myen hpyen asuya ra ai hku galaw dan ra ai. "Mut" ai nsam hpe dagraw ra ai ten ni law law nga lai wa sai. Kaga, dai zawn re masa hku hkan "mut" ra ai mare salang ni, ningbaw ningla ni anhte buga kaw grai naw nga nga ai.
Gin chyum dat ga nga yang, "Gumshem uphkang ladat" a n pu kaw nsa sa chyat let nga nga ai anhte wuhpung wuhpawng a masa gaw, "A hpraw" hte "a chyang" ngu ai, kaja ai hte n kaja ai masa (concept) sha nga nga ai nrai.. "Gumshem uphkang ladat" a majaw paw pru wa ai "mut" ai n sam dagraw ai, dagraw ra mat ai sak hkrung ladat hpe anhte jai lang ra mat ai. "Gumshem uphkang masa" a daru magam (power) shinggrup ai jarit kata kaw nga nga ding sa, dai hpe gum lang na n mai byin dingsa gaw, dai zawn re ai "mut" ai n sam dagraw ra ai lam nga nga dingsa rai na re. Dai hpe mung anhte bawnu zen zen hte chye na hkap la ra na re ngu nna tang madun dat nngai.
Maran Kaw
Mahta ai laika ngau;
Levi, Primo. "The Grey Zone," in Violence in War and Peace, Blackwell readers in Anthropology, edited by Nancy Scheper-Hughes and Philippe Bourgois, 83-90, Blackwell Publishing, 2004.


text:
Panglai Hkin gau De Hkristmast poi rawt sai (2007)
| Ka Mara Ai: Admin Sunday, December 23, 2007 0 comments
Malaysia Mungdan du Jinghpaw Wunpawng myusha ramma hte sara /sara num ni yawng dai ning na Hkrsitmat hta kalangbai Port Dickson Panglai hkin gau de ngwipyaw ai hte rawt sai.
Hkristmat poi lamang hta sharin hpawng hta ginsup ai lam,ram ma ni hpe myit sharawt hkaw tsun ai lam,myusha ramma ni shada kahkyin gum din zinlum ai lam hte kaga pyaw hpa lamang ni law law re ai hpa chye lu ai.Ndai Hkrist poi lamamang hpe woi awn ai ni gaw MKBC naw ku hpung kaw na woi galaw ai re lam chye lu ai,24,25,26 December 2007 Masum ya tup poilamang galaw na lam chye lu ai.Matut nna bai shana wa na lam chye lu ai.
Hkristmat poi lamang hta sharin hpawng hta ginsup ai lam,ram ma ni hpe myit sharawt hkaw tsun ai lam,myusha ramma ni shada kahkyin gum din zinlum ai lam hte kaga pyaw hpa lamang ni law law re ai hpa chye lu ai.Ndai Hkrist poi lamamang hpe woi awn ai ni gaw MKBC naw ku hpung kaw na woi galaw ai re lam chye lu ai,24,25,26 December 2007 Masum ya tup poilamang galaw na lam chye lu ai.Matut nna bai shana wa na lam chye lu ai.


text:
| Ka Mara Ai:
Admin
Wednesday, March 28, 2007
Wunpawng tsin yam Malaysia-2007 ning myu sha ni nga nga ai shara myi
2007 ning gaw mung dan asuya ni tara shaja dat ai majaw myu sha ni nga yak wa sai.KDO malaysia ginra kaw Kyu hpyi let zinlum nga yang.
Myit ru shoi hpa lam nau myit ai majaw myit nau nzeng mat ai manang wa hpe Myit hte seng ai sara wun hte hkrum nga yang.
Kachin Myusha ni tamlu tam sha hkawm sa hkawm wa ten Hkala nba hkrum ai lam mung law law lang re. 6lang chywi da ai nma hkang hpe ri bai raw nga yang.
Saike(jakkayan)Galau nna lata nma sawng mat ai hpe MSF kaw na ni tsi lajang nga yang,
Myusha tsin yam ni a n gu manu lu na matu Kachin emblem galaw dut ai hta ap nawng shakut lawm ai lashi brang-KDO-rung gawk hta rai nga ai.
Laimat wa sai ten hta Malaysia mung dan hta du nna tam lu tam sha mu galaw nga ai Myu wun pawng sha ni yak ai nga tim.Bung li lu loi ai,Balik rim yang gum hpraw loi loi sha jaw ra ai.bai nna tara nshang nga ai ni mung UN lek mat hte nga yang Balik ni rim ai lam nau nnga ai.Rim hkrum yang UNHCR kaw na ni htawng kaw na du hkra hkan shaw la ma ai.Tara rung lung yang NGO's ni kaw nna tara kasa free shap nna jeyang daw dan ya ai lam ni nga ai.
Rai tim dai ning 2007-feb, shata kaw nna gaw Mung dan asu ya ni, Balik tara gaw hpan myi,Imigration tara gaw hpan mi ,rela ngu ai balik hpan mi rai nna lam myu myu hku nna rim je yang ai a majaw shoi chyum dik ai shaning nnan rai sai.
Hkyuk htawng de du yang mung UN de na ni nmai sa yu sai,Rim hkrum ai ni mung shing na dam hte htawng dam jat ya sai.Laiwa sai ten UNHCR a masha ni hpe shing gyim ahkaw ahkang hku nna chye na hkap la masat da ya ai lam re.Rai tim Malaysia mung dan gaw UN kaw e Geneva Conventions lekmat sign htu lawm ai mung dan nre majaw ndai UN law hpe hkan sa nra ai nga tsun ma ai.
Hpa majaw ndai zawn tara grau shaja nna Yak wa ai lam hpe Hpang de bai ka shana wa na ga ai.
Yak ai ten nga ai zawn pyaw ai ten mung du wa na hpe kyu hpyi let la nga ga ai.


text:
Wunpawng Mungdan Shanglawt Asuyua hte ya te majan a majaw ru yak jam jau hkrum nga ai Buga de na SAI DAW SAI CHYEN Wunpawng Myu Sha ni hpe garum la na matu yawng hpe saw lajin dat ga ai.
Wunpawng Mungdan Shanglawt Asuya gaw "Na" a garum shingtau ai hpe ra nga ai.
Jam Jau hkrumnga ai Wunpawng Myu Sha ni "Na" a garum shingtau ai hpe la nga ma ai.
Kanu Mungdan hpe lu makawp maka na maut hte hpyen a majaw tsin yam hkrum sha nga ai an hte a Sai Daw Sai Chyen ni hpe garum shingtau la ga.
Maigan mungdan shara shagu hkan chyam bra nga ai Nu Wa Hpunau Wunpawng Sha ni kawn Kasa hku nna mai matut mahkai, mai shagun ya ai lam shana dat ga ai.
Jinghpaw Kasa
PH NO. +60 12 927 0054
E-MAIL. jinghpawkasa@gmail.com
"NANG" Myu Tsaw, Mung Tsaw wa shagun dat ai gumhpraw hpe a ten hte hkrak Jinghpaw Kasa Blog kaw mara ya mat wa na re. Gara shani, Gadai wa, Gade Shagun ai hpe yawng mu chye lu hkra n dau shabra ya mat wa ai.
"NA" a garum gumhpraw hpe Wunpawng Mungdan Shanglat Asuya Ginjaw de a ding tawk shagun na re majaw, "NANG" shagun ai garum gumhpaw hpe Ginjaw na lu la sai lam masat masa hpe mung Jinghpaw Kasa Blog kawn bai htang shana ya na ga ai.
ANHTE A MUNG DAN HPE ANHTE MAKAWP MAKA GA!!!
ANHTE A MYU SHA NI HPE ANHTE GARUM LA GA!!!


text:
LAJA YANG DE MYEN HPYEN NI LAKNAK KABA SHANI TING GAP
Labels: Jinghpaw Mung Shiga
3 comments:
- Anonymous said...
-
Anhte hkam tawn da ai bawm ni lama nga yang,tau hkrau nna gap gapaw kau ya nna shara la attack galaw na masing rai na re,KARAI KASANG kaw kyu hpyi NNA LADATSHAW,ninghkap shakrip kau ga, W,P ZAI LADAT.
- September 18, 2012 8:01 PM
- Mau Jin mau Jin said...
-
Dai hang kai bum na myen ni sinat kaba hte gap bun ai hkrai sha na nga ai le. An hte mung nga ai hte sha pyi bai gap bun ga le, hang kai bum miter gade nga ai gade tsan ai mung she chye da chyalu she re wa.
- September 18, 2012 8:13 PM
- Anonymous said...
-
Hpa hkum tsang mu YEHOWA KARAI KASANG yu.la nu lahku ng na re
- September 18, 2012 11:58 PM


text:
Hpaji Jaw Mayu Ai Lam (shagun laika)
- In Shagun Laika
- Last Updated on 14 May 2011
- By aguesto@gmail.com
- Hits: 2677
SSA Hpu Nau Sam ni pi, Daw Dan Ai Lam, Tawk Hprut Rai Na, Shanhte a shawnglam hpe shanhte, Makawp Maga sa wa nga sai...Ya anhte KIA gaw, Ya du hkra wam wam rai nga yang gaw, Rawt Malan Hpung yawng a man hta, Kaya Kahpa wa n re kun?...Rawt Malan Hpung yawng a, Tingnyang up shara gaw la da nna.. Daw dan ai gaw, wam wam dam dam rai yang gaw,"N-gup gaw, Baw Law, Ta gaw Lagyaw" ga malai hte she bung nga sai...


text:
Shiga
Hka lawng baw ru nna Hpapin mare dum nta 50 hten
- Post 03 October 2012
- Last Updated on 03 October 2012
- By KNG
- Hits: 356
Jinghpaw mungdaw, Hpakan Uru Sengmaw ginra, Hpapin mare na nta 50 gaw, lungseng htu company ni kawn lungseng htu tawn ai nhkun kaba kaw hka hpring kabrat wa nna, hka baw ru hkrat wa ai majaw, hten za mat ai lam chye lu ai.
Marang n sim n sa htu wa ai hpang, la-ing zawn byin taw sai, Hpapin mare lahta hpalung mi daram tsan ai shara kaw nga ai, lungseng nhkun dingsa gaw, hka nau hpring kabrat wa na, October praw 2 ya shana hkying 10 daram hta, daw ru hkrat wa ai hte, mare kata na nta 50 hte Hkatawlik Nawku jawng langai hka kata lup mat nna hten za mat ai re lam, mare masha langai kawn tsun ai.
“Hka-lawng dai daw ru nna hka kaba wa ai hpe, dai makau kaw nga ai, KIA hpyenla langai mu nna marawn jahtau dat ai, shi a nsen na ai ni mung langai hpang langai marawn nna yawng hprawng ai majaw, lawt mat ai. Masha gadai mung hpa n byin tim, rai ni n lu dat ai. Nta ni mung yawng hten mat ai. Nkau gaw, hka kaw yawng mat wa ai,” nga shi tsun ai.
Hka hpyen hkrum ai ni gaw, ya ten jinghku jingyu nta hkan shanu nga ai hte, garum ningtum ni grai ra kadawn nga ai lam chye lu ai.
“Ya gaw, jinghku nta hkan sha nga taw ma ai, garum la ai kadai mung n nga ai. Hpakan mare na seng ang ai asuya salang ni gaw sa yu ai, raitim garum ai lam n nga shi ai,” nga nna lahta na mare masha wa tsun ai.
Dai hka la-ing kaw na daw ru hkrat wa ai hka ni gaw, Uru Hka de lwi bang mat wa ai lam chye lu ai.
Hpakan ginwang kata Uru hka mayan kaw lungseng htu ai company ni gaw, lungseng htu nna pru wa ai. Lamu ga shingbut ni hpe, Uru hka kata kabai bang nga ai majaw, hka lam pat nna, shaning shagu Yanam Ta marang htu jang Uru Hka kaba nna, buga masha ni hka hpyen hkrum ai rai nga ai.
Dai ning August shata htum wa de kawn, KIA hte Myen asuya hpyendap ni a lapran Hpakan gingwang kata majan matut manoi byin wa ai majaw, ya ten hta Hpakan mare kaw hpyenyen mun mi jan du wa nna, malu masha, tsi mawan, nga shara hte kaga garum ningtum ni, grai ra kadawn taw ai hte, jam jau hkrum nga ai ten mung rai nga ai.


text:
Jinghpaw hpyen yen ni hpe myit dum let, jum hte shat jawm sha
- In Refugee
- Last Updated on 19 July 2012
- By KNG
- Hits: 849
Lai wa sai shata sha, hpaw hpang dat ai Jinghpaw Simsa Lam Jinghkri Hpung gaw, Jinghpaw mungdaw hta byin nga ai majan laning mi hpring masat hpe Yangon mare kaba hta woi awn galaw nna dai lamang hta hpyen yen ni hpe myit dum ai kumla hku nna, jum hte sha shat woi sha wa sai lam chye lu ai.
Ndai Kyuhpyi Lamang hpe, Myen asuya hte Wunpawng Mungdan Shanglawt Hpung (KIO) majan byin ai laning mi ang ai nhtoi June (9) ya shani hta, Shoi-bung-da Ale-lan, Du-yu-ya lusha seng kaw galaw ai lam shabyin shatai malawm Jan Nang Pu tsun ai.
“Jum sha bang da ai shat makai garan ya ai. Dai hpe jawm sha ai, ndai lam gaw hpyen yen tsinyam masha ni ndai hku sha nga ai hpe myit dum na matu re” nga tsun ai.
Shang wa ai chyinghka lam hta tsinyam masha ni a palawng dingsa ni hpe nyep da ai lam bai nna shanhte a sumla ni hpe madun taw ai hpe, lamang hta sa du lawm ai wa tsun ai.
“Nyep da ai hpyen yen ni a palawng n’tsa hku hkawm lai ra ai. Nkau mi gaw lai ma ai, raitim nkau mi gaw n gwi lai ai majaw makau hku she lai ma ai. Ndai kaw sa du ai nkau mi gaw, Jinghpaw mung kaw byin nga ai mabyin hpe n chye ma ai. Sumla ni madun jang she myit shang sha chye lawm wa ma ai” nga na komiti malawm langai mung tsun ai.
Lamang hta, makam masham ningbaw 4 shanglawm woi awn ai hte kyuhpyi ya ai lam galaw nna, 88 jawngma ningbaw Ko Min Ko Naing mung simsa lam hte seng na htawn tsun ai, bai na Srn. Hkawn Ja gaw majan byin wa ai a ning pawt, Panglung gasadi a lam hte hpyen yen ni a garum n’tum lam, yak hkak hkrum nga ai lam ni hpe sanglang mat wa ai lam chye lu ai.
Jinghpaw Simsa Lam Jinghkri Hpung hpe Jinghpaw ramma ni marai 20 ram shanglawm let, 2012 May praw 2 ya shani hpaw hpang ai re. Yaw shada lam gaw, simsa lam hte seng na mungchying sha ni a ra sharawng ai lam hte shanhte a n’sen hpe gumsan magam U Ting Tsing hpang de tsun shalai ai lam galaw na matu re lam chye lu ai.
Ndai praw June (9) ya shani galaw ai lamang hta Hkristan, Bukda, Hindu, Islam maka hpung na masha ni, 88 jawngma ningbaw ni, “Rau” yu ngwi shingni hpung ni, BARS jawngma ni, dakkasu jawngma ni, Myen mung Hkristan Kongsi (MCC) na ni, MIT, MICT, Holy Cross chyum jawng na jawngma ni, hte kaga wuhpung wuhpawng yawng 100 jan na myu bawsang hkum hkra, masha yawng 1,000 ram du lawm ai lam chye lu ai.